
PRELEGEREA I 


INTRODUCERE 


În cursul acesta vrem să lămurim o problemă destul de importantă pentru 
sociologie. Este necesară lămurirea raportului dintre sociologie ca ştiinţă 
independentă şi filosofia istoriei, care din cauza dezvoltării, cu toate că nu 
formează temeliile sociologiei, stă totuşi în strânsă legătură cu filosofia socială, 
deoarece unul dintre izvoarele științei sociale este filosofia istoriei. Să stabilim mai 
întâi ce este istoria şi filosofia istoriei. În definiția istoriei intră conceptul omenirii, 
care este o unitate ce se menține în timp şi evoluează într-un mod oarecare. Dacă 
n-ar evolua în mod necesar şi dacă într-un anumit timp s-ar ivi condiții 
independente, atunci n-am avea o ştiinţă a istoriei unitară, ci numai nişte episoade 
ŞI istorisiri fragmentare. Când însă am vorbi de evoluția omenirii, am avea ideea 
progresului omenirii, şi atunci am avea nevoie să fixăm un punct de plecare care ar 
fi desigur: originile omenirii. Pentru aceasta ar trebui mai întâi să vorbim de istoria 
pământului în general, despre preistorie, protoistorie, şi apoi despre istorie 
(antichitatea, evul mediu, modernă, contemporană). Aceasta însă ar fi o „istorie”, 
dar nu este istoria pe care o cunoaştem noi. Aceasta ar fi o sinteză istorică care ar fi 
condusă de ideea unităţii şi a evoluţiei unitare a omenirii. Aici însă se ivesc iarăşi 
greutăți, deoarece nu avem punctul de vedere din care să urmărim această evoluție. 
Se poate trata din punctul de vedere al evoluţiei economice, al dezvoltării uneltelor, 

al felului de trai, al locuinţelor, dar ar mai fi apoi direcția evoluției spiritului, 
deoarece omul nu este un corp neînsufleţit. Instrumentul, unealta, este realizarea 
concretă a unei idei, a unui scop, de aceea istoria ar putea fi descrierea evoluției 
spiritului omenesc care se manifestă în atât de variate direcții. Istoria ar trebui să ne 
dea sinteza evolutivă a tuturor direcțiilor pe care omul şi le-a propus pentru realizare 
sau le-a realizat cândva. Prin acest fapt istoria iese din cadrul unui grup întreg de 
ştiinţe care nu se ocupă de evoluţia spiritului omenesc, cum ar fi ştiinţele exacte. 
Istoria face în primul rând uz de documente scrise, care se transmit din generaţii în 
generaţii. Apariția scrisorii este o etapă însemnată în evoluția spiritului uman. 
Locuinţele, uneltele, felul de trai etc. sunt şi ele documente cu care reconstruim 
trecutul omenirii, deoarece sunt urme, sunt materializări ale spiritului omenesc în 
evoluţie, care reprezintă o etapă în evoluţia culturii omenești. În istorie nu ne 
interesează ceea ce este materia, compoziția chimică a corpurilor, nici legile 
mecanice ale acestor corpuri, ci ne interesează aceste corpuri numai întrucât vin în 
atingere şi prin ele se manifestă spiritul omenesc. Din acestea vedem că istoria iese 
din cadrul ştiinţelor exacte. Ea intră într-un cadru aparte. Totuşi există un punct de 
întâlnire cu ştiinţele reale; şi acest punct este termenul de ştiinţă. Astfel, trebuie să 
vedem în ce constă istoria ca ştiinţă. Problema existenței legilor istorice este 
problema centrală şi fundamentală pentru filosofia istoriei. Noi trebuie să vedem însă 
dacă istoria ca ştiinţă se ocupă cu stabilirea de legi în istoria omenirii. Dar conceptul 
omenirii este un punct de plecare prea vast. În realitate, istoria ca ştiinţă, în genere, se 
ocupă cu unități mult mai înguste, deoarece mai întâi se ivesc istoriile particulare. 

O istorie de ansamblu a omenirii se iveşte foarte greu, deoarece sunt popoare 
de care se spune că n-au istorie; n-au istorie scrisă, dar orice individ, familie, 
societatea animalică chiar are o istorie, un trecut. Interesant este întrucât este 
important acest trecut pentru istorie. Istoria s-a interesat din trecut de anumite 
fapte, dar este dubios dacă istoria se ocupă cu fixarea de legi. Se poate zice că 
istoria este mai mult o variațiune. Cu toate acestea, ea tot trebuie să fixeze anumite 
fapte, tot are nevoie de o cercetare precisă a faptelor; dar chestiunea legilor nu prea 
interesează pe istoric. Desfăşurarea evenimentelor istorice nu poate fi comparată cu 
a evenimentelor naturale. Fenomenele istorice nu se repetă, cele mecanice se 
repetă. Totuşi, dacă nu există legi, există serii istorice care pot fi considerate ca un 
fel de legi, deosebite însă de legile naturale. Aceasta este problema fundamentală a 
filosofiei istoriei. Existenţa legilor istorice pare chiar ceva verosimil; anumite 
fenomene istorice nu sunt contingente. Principiul cauzalităţi generale se impune şi 
în istorie. Principiul acesta atât de rigid şi important este la baza ştiinţelor exacte. 
Şi numai în cadrele acestui principiu este vorba de ştiinţă. Oriunde facem ştiinţă 
trebuie să vorbim de valabilitatea principiului cauzalităţii generale. Dacă cercetăm 
însă anumite ştiinţe, acest principiu devine o dificultate. De exemplu în biologie: 

cauzalitatea în biologie se deosebeşte de cea mecanică. Nu mai putem crea aceleaşi 
condiții de experimentare. Dacă cercetăm chimia faţă de fizică, vom constata o greutate, 
deci vom avea cauzalități diferite, deoarece acțiunea şi reacţiunea corpurilor 
organice diferă de acțiunea şi reacţiunea corpurilor anorganice. Astfel, şi în 
domeniul fenomenelor istorice vom avea o cauzalitate specifică. De unde rezultă 
această cauzalitate? Prin faptul că istoria şi filosofia istoriei se ocupă cu legile de 
evoluţie ale spiritului, s-ar putea face o apropiere între cauzaţia psihologică şi cea 
istorică. Dacă noi vom putea constata că individul sau grupul reacționează în 
condiții identice în mod identic, atunci vom avea legi constante. Cum în istoria 
politică în primul rând evoluează concepțiile mai repede, s-a observat că în această 
evoluţie joacă un rol important individul. Astfel o serie de istorici s-au ocupat cu 
acțiunile acestor indivizi şi au explicat faptele istorice din motivarea psihică a 
conducătorilor. De exemplu după această concepție, evenimentele istorice din 
Moldova, pe vremea lui Ştefan cel Mare, se explică prin felul lui de a reacționa. 
Sau s-a zis, dacă există în general legi psihice şi dacă putem constata că anumiți 
indivizi reacţionează la fel în anumite condiţii, vom constata o uniformitate şi în 
desfăşurarea fenomenelor istorice. Observăm aici că ne-am apropiat de o problemă 
foarte gingaşă. De unde scoatem această cunoştinţă despre cadrul în care ne 
mişcăm? Punând această întrebare, constatăm că faptele istorice se impun pentru 
noi numai prin faptul că suntem oameni. Istoricul întrebuinţează noțiunea de timp, 
spaţiu, cauzalitate, şi el trebuie să se transpună într-o situaţie istorică concretă, 
trebuie să înţeleagă motivele de acţiune din interpretarea subiectivă a aceluia ce 
reacționează. Faptul istoric este explicat dacă noi înţelegem de ce acel individ a 
acționat într-un mod anumit şi nu altfel. De exemplu, vom înțelege evenimentele 
din Moldova numai înțelegând cum a înţeles să reacționeze Ştefan cel Mare. Şi 
aceasta este problema prin care ne putem apropia de filosofia istoriei, care se ocupă 
cu probleme deosebite de celelalte ştiinţe, şi sociologie, cu toate că sunt unele 
puncte de atingere. Filosofia istoriei presupune existenţa istoriei şi nevoia de 
speculaţiune asupra istoriei. Dar istoria poate fi de multe feluri. O filosofie a 
istoriei presupune o istorie care să descrie soarta unui popor, sau a mai multor 
popoare, în cursul unui timp îndelungat. Adevărata filosofie a istoriei se va naşte cu 
istoria universală, sau cu încercările de istorie universală, deci în clipa ce apare 
conceptul omenirii şi legătura soartei omenirii cu soarta cosmosului. 


PRELEGEREA II 


FILOSOFIA ISTORIEI LA GRECI - ROMANI ȘI ÎN EVUL MEDIU 


Filosofia istoriei se naşte deci din punct de vedere legic şi istoric în 
momentul în care ne punem întrebarea dacă istoria are un înțeles. Ce înseamnă că 

ceva are un înțeles? De exemplu, natura nu are de la sine un înţeles, ci mintea 
omenească i-a dat un înțeles. Pentru istorie se pune întrebarea dacă evenimentele 
istorice se petrec după legi mecanice sau avem de-a face cu fenomene care ies din 
cadrul fenomenelor naturale, supuse legilor naturale mecanice. În antichitate avem 
oscilaţii între aceste concepții. Nu s-a făcut din capul locului distincție între legi 
cosmice şi legi sociale. Aceste două ordini au fost identificate sau construite una 
după analogia celeilalte. Astfel, mai întâi s-a explicat ordinea cosmică în analogie 
cu cea socială. Văzându-se că raporturile sociale sunt organizate după un scop, s-a 
zis că şi ordinea cosmică este rezultată dintr-o rațiune care ordonează fenomenele 
după un scop oarecare. Cu progresul ştiinţei, analizându-se fenomenele naturale, 
s-a ivit ideea că ordinea cosmică este pur mecanică, şi din antichitate avem 
concepția atomistă care explică ordinea pur mecanică a naturii fără intervenția unei 
rațiuni. De la explicarea mecanică a naturi se întoarce mintea omenească la analiza 
societății şi ajunge la explicarea mecanică a ordinii sociale. Este un împrumut de 
explicare. La Platon şi Aristot găsim o concepție apropiată de mecanicism, o 
concepție statică. Se observă transformarea faptelor sociale, dar ele se reduc la legi 
psihice constante şi se admite numai o evoluție în ciclu; desfăşurarea 
evenimentelor se întâmplă în cerc. Păşim de la o organizație şi ajungem la alta, 
fiindcă natura omenească rămâne aceeaşi. Din antichitate n-avem ideea 
progresului. Orizontul istoric este prea îngust. Am putea constata un fel de intuiție 
a evoluţiei lumii şi a omului, dar ea este reconstruirea trecutului şi nu deschide 
perspective noi pentru viitor. 

Începuturile sunt teologice. Se construiesc epoci legendare-mitice, cum avem 
la Hesiod: 1. Epoca de aur. 2. Epoca de argint. 3. Epoca de bronz. 4. Epoca 
semizeilor şi 5. Epoca de fier. Construcții de acestea găsim şi la romani, la Ovidiu. 
La toate popoarele vom găsi imagini despre un trecut fericit al omenirii, opus 
mizeriilor din viaţa prezentă. Găsim Raiul, din care a fost alungat omul din cauza 
păcatului, şi perspective de mântuire. Dar, în domeniul analizei ştiinţifice, o 
filosofie a istoriei este strâns legată de o istorie pragmatică care explică fenomenele 
şi dă cauzele lor. La greci vom avea începuturi. Explicarea va fi principiu rațional; 
fără acceptarea acestui principiu noi nu putem da o altă interpretare istoriei, decât 
naturii. După cum am văzut, cu Augustin avem o teorie a istoriei. Zeitatea dictează 
legi naturii şi omenirii. Acest principiu ajunge a ne lumina asupra evoluţiei istorice, 
deoarece zeitatea ne-a lămurit scopul existenței omenirii: revenirea la starea de 
curăţenie a sufletului — mântuirea. 

Catastrofele la care este supus omul pe pământ sunt mijloace de ajungere la 
fericire, unde omul va trăi pentru glorificarea zeității. Un motiv mai mult pentru ca 
această concepţie să rămână multă vreme a fost decăderea istoriei şi celorlalte 
ştiinţe prin decadența imperiului roman. Nu se mai prinde o evoluţie după anumite 
legi generale. În această perioadă atât de tulbure, concepţia creştină este un far 
luminos. În acest haos şi lipsă de orice criterii morale, concepţia creştină, ca 

doctrină a salvării, face ca lumea să nu dispereze şi să iasă la lumină. Este evident 
că această concepție a dat o unitate acelor timpuri nefavorabile pentru omenire. 
Concepţia aceasta a ținut pe oameni legaţi de trecut şi în acelaşi timp le-a dat 
speranță pentru un viitor în care vor face o comunitate sub tutela biserici creştine. 


FILOSOFIA ISTORIEI ÎN EPOCA RENAȘTERII 
ŞI ÎN EPOCA MODERNĂ 


Abia epoca renaşterii ştiinţei şi filosofiei greceşti a întărit această legătură a 
prezentului de trecut, a individului de stat; abia acum se revine la concepția antică. 
Machiavelli este reprezentantul tipic al concepţiei antice. El este istoric şi la el 
găsim o anumită concepţie asupra istoriei, dar ea devine o concepție statică: nu 
admite un scop în istorie. El explică anumite evenimente istorice, dar nu poate 
formula o teorie despre evoluția omenirii, ci toate evenimentele istorice sunt 
explicate pe baza naturii omeneşti; schimbările se explică pe baza principiului 
cauzalităţii generale; iar raţiunea omenească, după Machiavelii, este o rațiune 
individuală şi nu un principiu metafizic care înrâureşte asupra evoluției istorice. 
Omul este întrucâtva liber, însă este dependent de împrejurări. El judecă pe baza 
experienței, însă posibilitățile raţiunii omeneşti sunt limitate. Machiavelli trăieşte 
între 1469 şi 1527, şi faţă de teoria lui n-avem altă teorie a istoriei până la 
Giambattista Vico (1668-1744), care ne dă întâia filosofie a istoriei. Din nefericire, 
Vico era un spirit foarte vast, care avea interes pentru toate lucrurile, care vorbea 
cum se spune: „de omnibus rebus et quibusdam aliis”. Vico era profesor de 
retorică, era un geniu universal, se ocupa cu filosofia, poezia, matematicile, 
dreptul, şi în studiile sale istorice a rezultat opera sa monumentală.! În ştiinţă, 
această carte este foarte preţuită, şi Vico este pentru istorici ceea ce este Kant 
pentru filosofi. Cartea lui conține teorii importante, dar este şi o adunare de 
curiozități: teorii imposibile, riscante, etimologii extraordinare, o adunare de 
cercetări filologice-etimologice. Este însă interesant că el vrea să ne dea o sinteză 
asupra evoluţiei întregii omeniri şi, ridicându-se la această universalitate, vrea să 
facă un studiu comparativ al tuturor națiunilor. 

Pe Vico nu-l interesează conţinutul istoric decât pentru a stabili legi istorice, 
legi de evoluţie a omenirii. El ia exemple din istoria veche, dar el vrea să ne dea o 
explicare a evoluției omenirii întregi. Este admirator al lui Platon şi Tacit. El spune 
că 'Tacit consideră pe om cum este. Platon — cum ar trebui să fie, iar Bacon uneşte 
amândouă laturile. Întemeiat pe Platon, el vrea să ne dea o metafizică a genului 


! Principi di una scienza nuova d'intorno alla commune natura delle nazioni (Principiile unei 
ştiinţe noi asupra naturii comune a națiunilor], Neapole, ed. I, 1725, a I-a, 1730, a treia, 1744. 
Traducerea germană — 1822, cea franceză, de Michelet, 1837. Asupra lui Vico avem o literatură vastă; 
Benedetto Croce: Bibliografia Vichiana, 1904. 

uman. El expune o istorie ideală-eternă, întemeiată pe ideea providenței care a 
instituit dreptul natural al popoarelor. Istoria omenească este fixată în lumea 
ideilor, şi după această istorie eternă în timp se desfăşoară toate istoriile particulare 
ale națiunilor, în originile, progresele, stările, decadența şi sfârşitul lor. Istoria 
fiecărui popor nu-i deci decât un fel de repetare a istoriei ideale eterne. 

Providența deci creează istoria, şi nu un fatum. Aşa că nici Hobbes, nici 
Machiavelli n-au dreptate cu explicarea lor mecanică, şi nici Spinoza cu fatalitatea 
lui. Această providență o putem urmări cum lucrează, iar mijlocul prin care ea 
făptuieşte istoria este natura omenească. Omul, cu pasiunile şi instinctele sale, este 
un instrument prin care providenţa îşi realizează planul, dar nu este un instrument 
orb. Dumnezeu arată direcţia în care merge existenţa, şi individul cu instinctele sale 
trebuie să meargă pe această cale. Din instinctele individuale se nasc diferite alte 
instincte sociale: brutalitatea, rapacitatea, ambiția, arta războiului, comerțul, 
„curtea”. Instinctele servesc pentru a da naştere la anumite forme de civilizaţie. 
Deci în istorie pasiunile devin virtuţi, şi în mod natural natura socială a omului îl 
duce spre civilizaţie. Să schiţăm concepția lui Vico. Întâi a existat haosul, apoi vin 
epocile pământului: epoca zeilor, cea a eroilor şi cea a oamenilor. Acestor epoci le 
corespund şi diferite graiuri: pentru zei, cel zeiesc sau ieroglific; pentru eroi, cel 
eroic sau simbolic; pentru oameni, cel apostolic sau întemeiat pe convenţie. Toate 
acestea însă Vico le făureşte din imaginaţie şi de aceea nu găsim multă logică. 
Acestor trei epoci le corespund cele trei ordine sociale care se succedă: perioada 
teocratică (aici oamenii cred că totul e oracol, porunci dumnezeieşti); perioada 
eroică şi aristocratică (întemeiată pe ierarhie: Heraclizii, Cureții, Quiriţii) şi, în 
sfârşit, perioada umană (republici şi monarhii). 

După potop avem 200 de ani de viaţă primitivă. Giganţii trăiesc în păduri cu 
izvoare şi nimfe. Fulgerul care cade spre păduri împinge la credința în Jupiter. 
Apare cultul lui Hercules, se ivesc căsătoria şi castitatea. 

Deci: religia, căsătoria, înmormântarea morților sunt începuturile civilizației. 
Urmează apoi epoca zeilor, de 900 de ani, cu 12 subdiviziuni. Epoca Junonii, cu 
căsătorii solemne, Apollon, cu începuturile poeziei, Saturn (lucrările lui Hercules), 
Minerva (lucrările lui Perseus) şi, în sfârşit, Neptun încheie această epocă, deoarece 
lumea s-a întins până la mare. Încep apoi 200 de ani de epocă eroică: Minos, Iason, 
eroii troieni şi, cu Homer, se trece la istoria umană. Cum vedem, conţinutul este 
fantastic. Avem legarea tuturor cunoştinţelor filosofice, religioase, arheologice, 
filologice etc., dar ce-i important este tendinţa de a prinde evoluţia întregii civilizaţii 
a omenirii din punct de vedere religios, politic etc. Ideea aceasta, că toate fenomenele 
sunt determinate de un principiu general, constituie meritul lui Vico, care cel dintâi a 
căutat să unească toate aceste elemente într-o singură teorie. Dacă lui Vico nu i-a fost 
dată posibilitatea de înfăptuire a unei terorii generale, totuşi ne-a deschis posibilitatea 
de reunire a acestor elemente în alte formule. Vom găsi legile acestea de evoluţie mai 
târziu, la Turgot şi A. Comte, care au verificat aceste legi cu mijloace mult mai 
progresate, însă aceste legi se pot verifica şi cu alte mijloace. 

PRELEGEREA III 


Precum am văzut, scopul nostru nu este să dăm o istorie a filosofiei istoriei, 
ci a scoate problemele principale pentru a vedea raportul dintre sociologie şi 
filosofia istoriei. La Vico am întâlnit încercarea de a arăta că în evoluția omenirii 
am putea desprinde anumite legi generale, anumite faze de dezvoltare, care stau în 
raport cauzal. Ceea ce-l deosebeşte pe Vico de filosofia istoriei religioase este că el 
nu mai consideră manifestările evenimentelor istorice ca desfăşurarea unui plan 
religios. Desigur că în evoluţia istorică a omenirii există un plan, dar după filosofia 
istoriei religioase acest plan este fixat de zeitate. Vico reprezintă o schimbare. Noi 
trebuie să constatăm evoluţia din toate punctele de vedere: limbă, artă, religie etc. 
Toate aceste fenomene trebuie cercetate pentru a putea desprinde anumite legi de 
evoluție. Schimbarea atitudinii rezultă din două categorii de elemente. Mai întâi 
este îmbogățirea cunoştinţelor istorice; apoi Vico este mânat de curiozitatea de a 
descoperi lucruri noi: religiile, limbile popoarelor vechi etc. Curiozitatea aceasta 
este întărită de tendința de a le încadra într-o unitate. Pentru interpretarea limbii şi a 
filosofiei istoriei, Vico este inutilizabil, dar meritul lui Vico este de a fi încercat să 
utilizeze aceste elemente pentru a stabili legi generale ale evoluției omenirii. 
Încercări de stabilire de legi dinamice găsim şi la autori anteriori lui Vico. Astfel, 
este Bodin, care a scris Methodus ad facilem historiarum cognitionem (1566). 
Aceste expuneri ale lui Bodin, ca şi cele de mai târziu ale lui Montesquieu”, ne dau 
cealaltă categorie de elemente, care ne vor lămuri asupra schimbării atitudinii 
istoricilor. Omul este considerat în dependență de mediul în care trăieşte. Se 
încearcă să se explice organizarea socială pe baza mediului geografic. Nu se ajunge 
la formularea de legi generale ale evoluției omenirii. Avem mai mult o concepție 
statică, dar se constată tendința de a încadra omul în natură, de a considera 
societatea ca un fapt natural, nu divin, de a considera evoluţia societății după legile 
naturale. Detronarea aceasta este caracteristică pentru filosofia socială engleză. 
Englezii au avut posibilitatea să cunoască organizaţii sociale diferite şi au putut 
deveni empirişti şi materialişti şi în direcții sociale. Acestui materialism, care vrea 
să încadreze toate manifestările în cadrele naturale ale cauzalității generale, i se 
opune filosofia istoriei. Această opoziție împinge la un nou principiu al filosofiei 
istoriei: este ideea progresului, care în antichitate nu există. Odată cu ideea 
progresului, a trebuit să se discute problema începutului şi a termenului final al 
acestei evoluţii. În această direcţie îl avem pe Turgot, care la 1750, într-un discurs 
la Sorbona, a luat ca subiect Progresul spiritului omenesc. Ideea aceasta a trebuit 
să intre în mod necesar în concepţia celor ce se ocupau cu istoria. Prin faptul că 
istoricii cunoşteau toată omenirea şi primele începuturi ale diferitelor civilizaţii, în 


? L'esprit des lois, 1749. 

mod necesar ei erau împinşi să fixeze o ierarhie în studiul acestor civilizații. Dacă 
se cunoaşte întreaga concepție a primitivilor despre viață, dacă se studiază o serie 
de popoare, expunerea ştiinţifică va trebui să ordoneze acest material şi orice 
criteriu de clasificare în mod necesar ne va da o ierarhie, indiferent din ce punct de 
vedere se consideră evoluţia acelor civilizații. Astfel, vom avea o ierarhie ajungând 
până la popoarele cele mai civilizate, şi deci, spre exemplu, superioritatea 
europeanului asupra celorlalte popoare nu se întemeiază pe orgoliu. Cum vedem, 
clasificarea materialului istoric a necesitat stabilirea unei ierarhii în timp. Şi 
principiul acestei ierarhii a născut ideea progresului. S-a emis părerea că 
dezvoltarea popoarelor a trecut prin diferite faze. Ideea progresului nu este în fond 
altceva decât succesiunea fazelor dezvoltării unei societăţi. Dacă această idee nu se 
ia ca ipoteză, ci ca un principiu dinamic (spunându-se că o societate a trebuit să 
treacă prin mai multe faze de dezvoltare), se presupune că această evoluţie va 
merge mai departe, şi de aceea noi trebuie să stabilim un termen final şi să arătăm 
directivele acestei evoluţii. La Turgot găsim deja formularea legii celor trei stadii, 
care formează baza concepției lui A. Comte. Dacă aplicăm ideea acestui progres la 
faptele istorice concrete, vom avea o filosofie a istoriei care ne va da verificarea 
legilor evoluţiei omenirii. Şi în filosofia istoriei nu se procedează altfel decât în 
celelalte ştiinţe. Din anumite fapte sporadice, prin analiză, noi formulăm o ipoteză 
generală care, verificată prin fapte concrete, poate deveni o lege. A. Comte crede 
că el a descoperit legea celor trei stadii de evoluţie (teologică, metafizică, pozitivă), 
dar ea se găseşte şi la Vico, şi la Turgot, şi a fost scoasă din generalizarea faptelor 
sporadice. Faptele constatate din evoluţia unui popor, sistematizate, generalizate şi 
verificate, formează legi. Legea celor trei stadii are o îndreptățire în baza 
cercetărilor asupra societăților primitive etc., şi noi suntem în drept să spunem că 
desfăşurarea fiecărui popor şi a omenirii, în general, a trecut prin anumite faze de 
dezvoltare. Dar această lege trebuie verificată prin date şi cercetări istorice. Pe baza 
datelor şi cercetărilor istorice, un spirit filosofic puternic poate formula o nouă lege 
de evoluție. Sinteze de acestea şi formulări de legi generale ale evoluției omenirii 
n-au mai încetat. În Germania, avem o serie de încercări de a ne da o icoană de legi 
a evoluţiei omenirii. Această mişcare stă în legătură cu dezvoltarea filosofiei 
germane şi cu naşterea curentului romantic, care avea ca lozincă redeşteptarea 
trecutului pentru înfăptuirea unităţii poporului german. La aceasta a contribuit apoi 
şi filologia, şi studiul literaturilor europene şi străine. Aceste cercetări au împins 
mai departe la cercetarea originii graiului uman. S-a simțit nevoia cercetării dacă 
omenirea este o unitate etc. 

Deci din toate punctele de vedere, istoria şi filosofia istoriei au trebuit să 
formuleze legi, să explice mai bine aceste fenomene, deoarece simpla acumulare de 
fapte n-are valoare decât deschizându-ne perspectiva asupra evoluţiei şi soartei 
omenirii etc. Nu putem acumula cunoştinţe fără un criteriu de clasificare, iar prin 

faptul alegerii unui criteriu facem filosofie. Filosofia istoriei, deci, ne va apropia ne 
legile evoluţiei speciei umane. Preocupări de acestea găsim la Lessing”, Herder“, 
Schiller”. Termenul de filosofie a istoriei îl găsim la Voltaire (1694-1778), dar nu 
găsim un conţinut în legătură cu problemele care ating acest domeniu. Ideea de legi 
de evoluţie a omenirii în genere o găsim însă în filosofia germană. Opera lui Herder a 
fost criticată de Kant, care spune că ideile lui Herder sunt prea puţin verificate. 


KANT 


Deşi nu ne-a dat o filosofie a istoriei, ne-a dat o scriere mică care totuşi îşi 
are importanţa ei pentru întreaga filosofie a istoriei. A. Comte, care a cunoscut 
această scriere printr-un elev al său, după ce-şi editase Cursul de filosofie pozitivă, 
a declarat că de-ar fi cunoscut mai înainte această scriere a lui Kant, ar fi fost cruțat 
de multă trudă. Scrierea aceasta“ a lui Kant stă în strânsă legătură cu scrierea sa din 
1795: Zum ewigen Frieden. Scrierea lui Kant conţine nouă propozițiuni pe care 
Kant le comentează pe scurt. Aceste propozițiuni ne vor desluşi asupra problemelor 
filosofiei istoriei. Ele sunt un rezumat al concepției lui Kant asupra istoriei şi ne 
vor lămuri asupra orientării viitoare în acest domeniu, deoarece deosebirea istoriei 
şi a filosofiei istoriei de celelalte ştiinţe este creaţiunea spiritului german. Existenţa 
legilor istorice este preocuparea criticilor germani”. Să ne întoarcem la scrierea lui 
Kant să vedem conţinutul celor nouă propoziţiuni: 

Prop. 1: Dispoziţiile naturale ale unei fiinţe sunt menite a se dezvolta odată 
în mod complet şi conform scopului (în mod telic). 

Prop. 2: În om (el fiind singura ființă raţională pe pământ) acele dispoziţii 
care sunt îndreptate spre întrebuinţarea rațiunii sale ar trebui să se dezvolte complet 
numai în specie, nu însă în individ. 

Prop. 3: Natura a voit ca omul să producă numai din sine însuşi tot ce trece 
dincolo de rânduiala mecanică a existenței sale animale şi să nu se împărtăşească 
de altă fericire sau perfecțiune decât de ceea ce şi-a procurat-o el însuşi, liber de 
instinct, prin rațiunea sa proprie. 

Prop. 4: Mijlocul de care se serveşte natura pentru a produce dezvoltarea 
tuturor dispozițiunilor ei este antagonismul acestor dispozițiuni în societate, 
întrucât acesta devine la urmă totuşi cauza unei ordini legale. 


3 Erziehung des Menschengeschlechis, 1780. 

+ Ideen zu einer Philosophie der Geschichte der Menschheit, 1780 (|. Bd). 

5 Was heisst und zu welchem Ende studiert man Universalgeschichte? 

6 Idee zu einer allgemeinen Geschichte in Weltbiirgerlicher Absicht (1784); şi alta: Mutmasslicher 
Anfang der Menschengeschichte (1786). 

7 Ideile lui Rickert, Windelband, Spengler etc., care s-au ocupat de legi istorice, le expune D-l 
Bagdasar în „Revista de filosofie”. 

(Antagonism = ungesellige Geselligkeit der Menschen). Omul vede deci că 
numai în societate se poate dezvolta; când însă societatea pune piedici dezvoltării lui, el 
se opune şi luptă contra societăţii. Dacă asociaţiile omeneşti ar fi întemeiate numai pe 
instinct (pe trebuinţe biologice imediate), am avea o foarte mare oscilație, deoarece în 
momentul satisfacerii trebuințelor n-am mai avea nevoie de societate; societatea s-ar 
desface şi invers. Omul nu poate împăca acest conflict decât prin rațiune. 

Prop. 5 spune că: „cea mai mare problemă pentru specia omenească, a cărei 
dezlegare i-o impune natura, este înfăptuirea unei societăţi civile care să administreze 
în general dreptul”. Normele juridice împiedică conflictele dintre indivizi şi înlesnesc 
rămânerea indivizilor în societate chiar când izbucnesc conflicte. 

Prop. 6: Această problemă este totodată cea mai dificilă şi aceea care este 
dezlegată cel mai târziu de către specia umană: anume problema conducerii. 

Prop. 7: Problema instituirii unei constituții civile perfecte depinde de problema 
unui raport extern legal între state şi nu poate fi rezolvată fără acesta din urmă. 

Prop. 8: Istoria speciei omeneşti, în mare parte, putem s-o considerăm ca 
executarea unui plan ascuns al naturii, pentru a înfăptui o constituție politică 
perfectă din punct de vedere intern şi, pentru acest scop, şi din punct de vedere 
extern, ca fiind singura stare în care ea îşi poate dezvolta cu desăvârşire toate 
dispoziţiunile (Anlagen) în omenire. 

Prop. 9: O încercare filosofică de a expune istoria universală după un plan al 
naturii, care este îndreptat spre unirea cetățenească perfectă în specia umană, 
trebuie considerată ca posibilă şi chiar favorabilă pentru această intenţie a naturii. 


PRELEGEREA IV 


Am expus în lecţia trecută concepţia lui Kant despre posibilitatea unei istorii 
universale şi am văzut din ultimele propoziţiuni că ideea sa este că omenirea 
progresează. Din istorie se poate desprinde un progres al omenirii. Omenirea caută 
să realizeze un scop, iar mijlocul ei ar fi rațiunea. În istoria universală acţionează 
un principiu universal, se desfăşoară un plan. După Kant, acest scop ar fi 
echilibrarea dintre state şi indivizi şi, astfel, formulează şi în această operă 
concepția sa din Spre pacea eternă: prinderea întregii omeniri într-o comunitate de 
state libere. Pentru Kant, filosofia istoriei este necesară pentru a aduce ordine în 
„masa istorică” care sporeşte mereu, dar el lasă însă problema filosofiei istoriei 
deschisă. Putem desprinde legi care determină evoluția omenirii? Kant nu rezolvă 
problema, zicând că în istorie este un plan în analogie cu teleologia individului. 
Kant nu prinde acest scop şi zice că va fi foarte greu oamenilor să dea o istorie 
universală. Trebuie să apară un om de geniu care să ordoneze şi să desprindă legi 

din vastitatea materialului adunat de istorici. Problema este pusă de Kant astfel: 
după cum natura ne dă o diversitate de fenomene, dar creează în acelaşi timp un om 
care să coordoneze aceste fenomene, să desprindă legi, la fel se va găsi şi pentru 
istorie un om care va desprinde o lege generală, care va coordona aceste fenomene 
istorice. Filosofia istoriei este încercarea de a desprinde din evoluţia istorică o lege 
generală care să aibă aceeaşi valabilitate în sistemul social ca şi gravitatea pentru 
sistemul cosmic. Dar Kant rămâne în această limitate a problemei. El nu afirmă că 
această lege există, ci numai că speculaţia ne-ar înlesni să descoperim acea lege. 
Urmaşii lui Kant au fost mai puţin scrupuloşi. Ei s-au oprit la Herder şi au zis că 
există principii dinamice imanente omenirii; noi am putea prinde legea generală de 
evoluție istorică. Omenirea are o ţintă superioară altor specii animale. Istoria 
omenirii are un înțeles, nu se poate explica prin mecanismul natural. 


HEGEL 


Cel care a desăvârşit această concepţie este Georg Wilhelm Friedrich Hegel 
(1770-1831). După cum filosofia istoriei a lui Kant se întemeiază pe sistemul său 
filosofic criticist, tot astfel în mod natural Hegel va trata filosofia istoriei pe baza 
concepţiei sale metafizice. Kant rămâne într-o anumită limită a posibilității de 
cunoaştere. Dacă în domeniul naturii putem desprinde legi mecanice generale, în 
domeniul social, din punct de vedere practic este necesar — oportun să postulăm că 
natura formulează scopuri pentru evoluţia noastră. Dar să ne ferim de a confunda 
acest lucru şi să zicem că natura acționează după un anumit scop. Filosofia lui 
Hegel este tendința de a ajunge la un monism. Hegel vrea să judece problemele 
practice şi cele teoretice (ale cunoaşterii) dintr-un singur punct de vedere. La Hegel 
nu vom avea principii mecanice pentru natură şi telice pentru societatea umană. La 
el vom avea un principiu unitar — raţiunea. Tot cosmosul, desfăşurarea tuturor 
schimbărilor în lume, este manifestarea acestei rațiuni absolute. Afirmațiunea sa 
caută s-o verifice în toate domeniile de cunoaştere. Astfel, după Hegel istoria este 
manifestarea rațiunii absolute. Filosofia istoriei se va deosebi de istorie şi 
istoriografie. Istoria ne dă date şi coordonarea acestor date. Filosofia istoriei are alt 
obiect, ea este observaţia reflectată (denkend) a istoriei. Filosofia istoriei consideră 
istoria ca o desfăşurare rațională şi telică a evenimentelor. 

Istoria în acest fel exprimă progresul în conştiinţa libertăţii. 

Istoria ne arată progresul omenirii de la acţiunea condusă de instinct la 
acțiunea condusă de rațiune. În fiecare popor se găseşte un spirit special 
(Volksgeist). Un astfel de spirit particular este determinat prin situația sa în spațiu 
(mediul geografic) şi de timp, deci are o istorie şi este determinat de istoria 
specifică a fiecărui popor. Astfel, fiecare popor are o istorie, dar independenţa lui 
va fi limitată, deoarece trebuie încadrat în istoria universală care reprezintă 

tribunalul lumii (Weltgericht). Aici putem vedea în ce măsură fiecare popor a contribuit 
la ideea libertăţii. „Istoria universală este disciplina (Zucht) care conduce de la 
independența voinţei naturale prin libertatea substanțială la libertatea subiectivă”. 
Spiritul are de la început tendința de a-şi manifesta această libertate naturală. El trece 
apoi la libertatea substanțială, dobândeşte conştiinţa limitării acestei libertăți din punct 
de vedere natural şi rațional; ajunge în urmă la conştiinţa subiectivă, când acțiunile sale 
sunt conduse de ideea libertății adevărate, de rațiune. Popoarele istorice reprezintă 
treptele evoluţiei în acest progres spre libertate. Fiecare popor reprezintă o treaptă a 
spiritului universal (Weltgeist). Conştiinţa de libertate se face abia în Orient, unde era 
unul singur liber — despotul. În lumea greco-romană erau câţiva liberi şi ajungem în 
sfârşit în lumea germană, unde toți ştiu că sunt liberi. 

În Orient avem începutul istoriei universale; în Apus răsare lumina conştiinţei 
de sine; progresează această conştiinţă de libertate, şi Hegel împarte progresul 
acestei conştiinţe în mai multe etape: copilăria omenirii (Orientul), tinerețea 
(grecii), bărbăția (romanii) şi bătrâneţea (reprezentată prin lumea germană). Dar 
bătrâneţea nu este slăbiciune, ci maturitatea deplină, este liniştea, împăcarea 
spiritului cu materia. Aici subiectul (omul) se uneşte cu substanța spiritului. El 
participă în mod conştient la acţiunea spiritului universal. Această problemă a 
progresului a fost dezlegată de lumea germană, dar germenul ei a fost pus de 
creştinism, care cuprinde un principiu ce nu mai poate dispărea, ce poate fi numai 
dezvoltat, anume: unirea naturii divine şi celei umane într-o singură persoană. Din 
acest punct de vedere Hegel ne-a dat tipul unei concepții unitare imanente. Orice 
principiu unitar ne va da icoana evoluţiei omenirii în mod unitar spre un singur 
scop. De exemplu, pornind de la determinismul economic în concepția 
materialismului istoric, vom avea o omenire perfectă materialiceşte, iar concepțiile 
religioase, juridice etc. se vor adapta acestei situațiuni. Revenind la Hegel, 
constatăm că această filosofie a istoriei întrupează toate năzuințele lui Hegel. El a 
ținut prelegeri între 1822 şi 1830. 

Aceste prelegeri au fost editate de Ed. Gans la 1833.% În introducere, Hegel 
ne dă idei generale despre acţiunea raţiunii în istoria omenirii şi ținta omenirii, şi 
apoi, prin cercetări, verifică acest lucru. Ne arată temeliile geografice ale istoriei 
universale. Ne arată deosebirile între lumea veche şi lumea nouă, Africa, Asia şi 
Europa. Trece apoi la verificarea teoriei sale, începând cu lumea orientală (partea I), 
lumea elină (partea a II-a), lumea romană (partea a III-a), lumea germană (partea a 
IV-a) şi arată că în istoria fiecărui popor există tendința de înfăptuire a țintei ultime. 

În Germania, în această direcţie ne putem opri la Hegel, deoarece n-am mai 
putea găsi o altă concepție unitară a filosofiei istoriei. La Marx găsim un principiu 
imanent (factorul economic), la Hegel unul absolut, rațiunea. 


$ Vorlesungen über die Philosophie der Geschichte, editate de Ed. Gans, 1833; ediția a 2-a, de 
fiul său, Karl Hegel, 1840; ediția a 3-a, 1843. 

Altfel se prezintă încercarea de a fixa legi de evoluţie a omenirii în Franţa. În 
Franţa. În Franţa, oamenii n-au avut vreme să facă sisteme metafizice ca Hegel etc. 
În Franţa, viaţa politică era cu mult mai interesantă şi mai agitată, însă era 
concentrată la Paris; altul este aspectul politic al Franţei decât al Germaniei. În 
Franța, prin faptul concentrării tuturor activităților la Paris, toate cercetările au un 
caracter de unitate şi control reciproc; aici greu şi-ar fi permis un filosof să 
construiască un sistem de evoluție a omenirii dintr-un punct de vedere unitar cu 
concepții abstracte neverificabile, cum se putea întâmpla bunăoară într-un orăşel 
izolat din Germania. În Franţa era terenul prielnic pentru dezvoltarea filosofiei 
pozitive. Desigur că şi aici au fost încercări care au vrut să arate un anumit progres 
al omenirii, dar Turgot, Condorcet rămân în limitele stabilite de Kant. Nu vom găsi 
în Franţa însă o operă ca a lui Hegel, în care să se încerce verificarea unei idei 
universale, dar nici nu putea să fie. După Montesquieu, după Bodin, după ce în 
Franţa a început să influenţeze şi empirismul englez, nu s-au mai putut dezvolta 
concepții metafizice. Pozitivismul afirmă că noi trebuie să eliminăm din explicarea 
fenomenelor istorice orice principiu imanent-metafizic. Pozitivismul spune că în 
istorie noi trebuie să constatăm uniformitate şi legi ca şi în fenomenele naturale; 
fenomenele istorice nu sunt întâmplătoare şi haotice. Pentru aceasta istoria fiecărui 
popor ne poate sta la îndemână. Nu putem însă ieşi din câmpul experienţei, să ne 
ridicăm la o cauză transcendentă. A. Comte spune că trebuie să elimină noțiunea de 
cauză. Vom constata fenomenele, le vom clasifica şi vom arăta că există o 
interdependenţă între ele. Din nefericire, A. Comte formulează totuşi o lege 
generală; crede că fenomenele sociale şi istorice ne arată desfăşurarea unei legi 
fundamentale: legea celor trei stadii. Dacă la început A. Comte fixase această 
despărțire a pozitivismului de metafizică şi imposibilitatea explicării cauzale a 
fenomenelor, totuşi prin postularea legii celor trei stadii, se apropie de filosofia 
germană. Trebuie să admitem legea celor trei stadii numai din punct de vedere 
metodic, pentru uşurarea coordonării faptelor. Apoi, prin observarea faptelor 
sporadice din istoria universală, constatându-se un progres în toate domeniile de 
activitate, ale omului, contractându-se o raţionalizare a activității omeneşti, s-ar fi 
putut formula legea că omenirea progresează din faza mitologică în faza 
metafizică, prin intervenția raţiunii, care pune la îndoială adevărurile tradiționale, şi 
apoi la faza pozitivă, care cere verificarea tuturor ideilor. Am ajuns în felul acesta 
să vedem că este necesar să ne dăm seama dacă legile sociale se apropie de cele din 
ştiinţele exacte. Legile acestea speciale de explicare, pe care le desprindem din 
evoluția omenirii, sunt asemănătoare legilor naturale? Legile acestea pot avea 
pretenţia legii gravitaţiei din ştiinţele naturii, pot ridica ele pretenţia de a ne da o 
explicare a fenomenelor istorice, cum găsim explicate fenomenele naturii prin 
legile naturale? Şi aici este chestia de viață şi de moarte a sociologiei. Aici se ating 
aceste domenii. Dacă nu există astfel de legi — şi sociologia s-a străduit să le 
găsească —, sociologia nu ar putea explica istoria, şi atunci obiectul sociologiei ar fi 

diferit de al istoriei şi n-am avea nici o legătură între sociologie şi filosofia istoriei. 
Dacă am ajunge la rezultatul că filosofia istoriei a găsit legi asemănătoare (în 
valoare) celor din domeniul natural, atunci am vedea că sociologia se aseamănă în 
parte cu filosofia istoriei, cu toate că vom observa mai departe că aceste două 
domenii trebuie separate cu desăvârşire. Alţii susțin că sociologia se acoperă, dacă 
nu în total, cel puţin în parte, cu filosofia istoriei. A.D. Xenopol, bunăoară, zice că 
filosofia istoriei se identifică numai cu o parte a sociologiei: cu sociologia 
dinamică; Paul Barth le identifică. 


PRELEGEREA V 


Cu Hegel filosofia istoriei şi-a ajuns culmea. La el găsim concepția că istoria 
se desfăşoară după anumite legi logice, şi legile acestea exprimă în mod adecvat 
evoluţia naturii. Natura este expresia evoluției spiritului. În filosofia istoriei, după 
cum vom vedea, nu vom găsi multe variante ale acestei teorii. Fie că e providența 
(Vico), fie rațiunea (Hegel) sau alt element, filosofia istoriei ne va arăta că în 
evoluţia istoriei omenirii este o lege generală. Evoluţia nu este contingentă, în 
desfăşurarea istoriei avem un finalism. 

Această concepție începe să se clatine. Germenul de disoluţie îl vom găsi în 
determinism sau naturalism. Astfel, găsim la Machiavelli concepţia că istoria ne 
poate învăța asupra legilor care domnesc în viața socială. Istoria a fost utilizată 
pentru a verifica anumite ipoteze: „istoria a fost explicată fără a se vedea mai întâi 
dacă există legi şi putinţa de verificare a unor ipoteze”. Nu se pune problema dacă 
există legi istorice, ci se pune problema verificării unor ipoteze prin istorie. Când, 
de exemplu, Montesquieu pune întrebarea asupra cauzelor măririi şi decăderi 
imperiului roman, aceasta este o problemă filosofică; este o încercare de explicare 
cauzală ca şi în alte ştiinţe. Astfel, la Bodin (1520-1596), Montesquieu (1689- 
1755) găsim concepția dependenţei evoluţiei sociale de mediul geografic. Această 
concepție se perpetuează de aici înainte şi fie că sunt factorii geografici, fie factorii 
economici etc. care determină evoluția, ceea ce e caracteristic este tendința de a 
explica fenomenele sociale din cauzele care le produc; de a explica evoluția istorică 
în mod cauzal. Cu îmbogățirea, cu dezvoltarea istoriei se pune această problemă 
fundamentală: fenomenele istorice trebuie explicate şi nu numai istorisite; istoria 
trebuie să încerce explicarea cauzală a fenomenelor istorice. 

Această schimbare nu se produce în mod conştient şi deodată deoarece 
întotdeauna istoria a încercat şi o explicare a fenomenelor istorice. Criza izbucneşte 
abia când între istorie şi celelalte ştiinţe se iveşte o opoziție; când s-a pus întrebarea ce 
este ştiinţa. S-a pus întrebarea dacă istoria este o știință ca celelalte ştiinţe, care adică 

explică evoluția istorică în mod cauzal din legi, sau este o deosebire, şi în ce constă. 
Această criză nu se produce în mod simultan şi n-are aceleaşi efecte în toate țările. 

Concepţia despre istorie nu este la fel în Franţa şi Germania. În Franţa, după 
cum vom vedea, criza este mai latentă. Cu Turgot (1727-1751), Rousseau (1712-— 
1778), Condorcet (1743-1794) iese la iveală ideea progresului. Condorcet’ crede 
într-un progres infinit al omenirii. Această idee o găsim mai departe la St. Simon 
(1760-1825) şi la toți utopiştii şi socialiştii: Fourier (1772-1837), Babeuf (1760-— 
1797). La A. Comte se întâlnesc două direcţii: scientifismul, din care se naşte 
sociologia, pe care o consideră pozitivă ca şi fizica, şi ideea progresului, dinamica 
socială, care este o filosofie a istoriei, iar legea celor trei stadii este o lege introdusă 
în sociologie din filosofia istoriei; şi am putea spune că întrucât e o lege de evoluție 
a spiritului omenesc, este o variantă a „raţiunii” lui Hegel. Comte observă, desigur, 
că legea lui se poate greu verifica, dar el zice că trebuie să privim evoluția totală a 
omenirii, deoarece dacă vom privi evoluţia mai restrâns, la diferite popoare şi la 
diferite epoci, evident că vom găsi atunci şi progres, şi regres. 

Numai perspectiva în timp ne va putea înlesni desprinderea legilor de 
evoluție. Această concepție în Franța nu s-a menținut; s-a încercat o conciliere 
între sociologie şi explicarea istoriei. Punctul final de conciliere s-ar găsi într-o 
posibilitate de a desprinde anumite legi, de a explica fenomenele istorice în 
analogie cu ştiinţele exacte. În Franţa s-a ajuns la o sinteză istorică care utilizează 
rezultatele sociologiei şi caută o conciliere a punctului de vedere sociologic 
(determinist-naturalist) cu ceea ce este contingent în istorie, ceea ce nu este 
susceptibil de o explicare cauzală ca în ştiinţele exacte. 

Acest punct de vedere îl găsim expus de Henri Berr”. În revista „Revue de 
synthèse historique” întemeiată de el la 1900 se desfăşoară discuţiile în jurul 
problemei dacă istoria este o ştiinţă în sensul ştiinţelor exacte sau o ştiinţă aparte. 
În această revistă găsim şi articole foarte importante de A.D. Xenopol. În această 
problemă a raportului între istorie şi celelalte ştiinţe a intervenit cu mare autoritate 
Xenopol!!, care apără un punct de vedere diferit de al lui Berr. El face parte în 
această privință din şcoala germană, unde opoziţia între istoria şi filosofia istoriei, 
pe deoparte, şi celelalte ştiinţe, pe de alta, nu şi-a găsit o conciliere; separația este 
complet radicală. 

De ce este în Germania această opoziție între ştiinţele istorice şi ştiinţele 
exacte? Progresul ştiinţelor naturale a avut altă influenţă în Franţa; pozitivismul 
francez a conciliat diferite direcţii şi prin întemeierea ştiinţei sociale (dependentă 


” Esquisse d'un tableau historique de l’ésprit humain. 

1 Synthèse en histoire. Essai critique et théorique, 1911. 

1 A.D. Xenopol expune ideile sale în cartea Principes Fondamentaux de l’historie, 1899; la ediția a 
2-a, din 1908, are titlul Théorie de histoire. Asupra lui Xenopol, vezi Octav Botez, A.D. Xenopol, 
teoretician şi filosof al istoriei. Studiu critic, 1928, V. Gherasim, Filosofia istoriei lui A.D. Xenopol, 
N. Bagdasar, Concepția filosofiei istoriei la A. D. Xenopol, „Arhiva pentru ştiinţă şi reformă socială”. 

de celelalte ştiinţe), a încadrat filosofia istoriei cu filosofia în general şi cu filosofia 
celorlalte ştiinţe. Dezvoltarea filosofiei sociale în Franța, bazată pe Comte, a păstrat 
năzuinţa de a încadra istoria ca ştiinţă în cadrul sistemului general de ştiinţe. În 
Germania, speculația filosofică postkantiană a compromis speculația filosofică în 
general. Aici, naturalismul a intrat în conflict cu speculația metafizică şi a declarat 
de-a capo că numai fenomenele cosmice pot fi explicate în mod cauzal. Şi cum 
istoria nu ne poate da fapte de acest fel, ea iese din cadrul ştiinţelor adevărate. 

Deci chestia este relativă la ceea ce este „ştiința”. H. Berr găseşte concilierea 
arătând că atât fenomenele naturale, cât şi cele istorice se pot explica în mod cauzal, 
numai „cauzalitatea diferă”. Cauzalitatea, cum arată Berr, este diferită în deosebite 
domenii: cauzalitatea în mecanică se va deosebi de cauzalitatea în fizică, precum 
acelaşi determinism (aceeaşi cauzalitate) nu se poate menţine şi în istorie, deoarece în 
istorie întră un element nou care, deşi susceptibil de cauzalitate, nu se supune totuşi 
cu rigiditate cauzalității generale din ştiinţele exacte: psihicul omenesc. Evoluţia 
istorică poate fi explicată dacă luăm în consideraţie că acest nou element nu este 
contingent şi că nu aduce hazardul, acest element este supus logicii istorice. 

În Germania s-a prezentat chestia altfel. După compromiterea sistemului lui 
Hegel în aplicaţia la domeniul natural, s-a născut o reacțiune împotriva acestor 
speculaţii, şi pentru a salva prestigiul filosofiei, un grup de filosofi au crezut că salvarea 
se poate înfăptui numai prin întoarcerea la Kant. Posibilitatea constituirii istoriei ca 
ştiinţă este legată de redeşteptarea filosofiei kantiene. Şi, într-adevăr, filosofii kantieni 
sunt aceia care au cercetat şi problema principiilor istorice. În această direcţie trebuie să 
amintim pe Rickert!?, care e considerat ca cel mai mare criticist. Înaintea sa trebuie de 
amintit pe Dilthey” şi Windelband. Toţi aceştia declară că istoria este o ştiinţă, dar 
istoria şi ştiinţele istorice sunt cu desăvârşire deosebite de celelalte ştiinţe. 

Cum am spus, şi Xenopol afirmă acest lucru, şi deci el trebuie încadrat în 
această şcoală. Istoria se deosebeşte cu desăvârşire de celelalte ştiinţe; şi această 
deosebire constă în deosebirea obiectului. Din această cauză şi metoda în ştiinţele 
istorice trebuie să fie alta, şi va trebui să lărgim definiția termenului de ştiinţă (care 
reclamă identitatea metodei) pentru a putea cuprinde şi ştiinţa istoriei. Dacă sub 
numele de ştiinţă înţelegem numai năzuința de a fixa legi şi a explica fenomenele 
în mod cauzal, atunci istoria nu este ştiinţă. Dacă însă în afară de această năzuință 
se mai poate înțelege sub termenul de ştiinţă şi altceva, atunci istoria poate intra în 
cadrele ştiinţei. În istorie nu avem de a face ca în ştiinţele exacte cu generalul şi cu 
subsumarea particularului generalului, ci în istorie ne interesează particularul. Pe 
când în celelalte ştiinţe individualul serveşte pentru caracterizarea generalului, în 
istorie generalul serveşte pentru determinarea individualului: de exemplu, dacă 
profesorul aduce în clasă un tablou care reprezintă pe Napoleon I, acest tablou nu 


! Die Grenzen der naturwissenschaftlichen Begriffsbildung. Eine logische Einleitung in die 
historischen Wissenschaften, ed. I, 1896. 
15 Einleitung in die Geistewissenschaften, 1883. 

serveşte pentru a arăta caracterele general omeneşti, ci pentru a arăta elevilor ceva 
unic, ce nu va mai apărea. Istoria deci se ocupă cu individualul, cu evenimentele ce 
au apărut o dată numai şi care nu se vor mai repeta. Dacă avem, de exemplu, un 
cărbune de rând şi-l nimicim, nu am nimicit ceva istoric, dacă însă am nimici un 
cărbune cristalizat cunoscut, de exemplu diamantul „Kohinoor”, atunci am nimici 
ceva istoric, deoarece o dată nimicit nu va mai apărea. După concepţia acestor 
istorici, alt caracter al ştiinţei istorice este următorul: în istorie avem de a face cu 
valori. Obiectul istoriei este raportarea la un sistem de valori.. În ştiinţele exacte 
nu există această raportare, aici nu interesează individualul, ci numai ceea ce poate 
fi explicat printr-o lege generală. Această problemă de selectare a obiectelor 
istorice este foarte importantă, deoarece se pune întrebarea: unde găsim aceste 
valori? Sunt ele relative, empirice şi se pot găsi cu experienţa istorică, sau sunt 
transcendente; sunt ele valabile pentru toată omenirea, sau numai pentru un popor? 

Problema aceasta este discutabilă (şi discutată), dar e indiscutabil că avem de 
a face cu valori; prin urmare, două lucruri se desprind din această concepție: mai 
întâi că în istorie nu există şi apoi nici nu ne interesează existenţa legilor, ci numai 
sistemul de valori şi raportarea obiectelor istorice la aceste valori. Dacă numim 
istoria „ştiinţă”, atunci trebuie să renunțăm la noțiunea obişnuită de ştiinţă. 

În istorie, năzuinţa nu este de a fixa legi, ci a descrie ceea ce s-a dovedit că 
în evoluția istorică are o valoare. În ce raport stă această concepţie despre 
istorie cu sociologia? Dacă istoria se ocupă numai de valori, dacă nu există legi şi 
ne interesează numai ceea ce a fost o singură dată, atunci între sociologie şi istorie 
se deschide o prăpastie. Sociologia sau trebuie să se hotărască pentru partea 
dinamică, sau pentru ştiinţele naturale. 

În Franţa, şcoala lui Durkheim a renunţat la istorie ca izvor de verificare a 
legilor sociale, la istoria constituită ca ştiinţă. Se înțelege că şcoala lui Durkheim va 
utiliza istoria pentru metoda comparativă, dar n-o va interesa dacă există legi, dacă 
desfăşurarea evenimentelor se întâmplă după legi. Aici sociologia durkheimistă se 
mărgineşte la constatarea anumitor forme sociale, la compararea lor şi la 
desprinderea de legi statice şi funcționale. Constatarea de legi generale nu joacă rol 
în sociologia aceasta pozitivistă. 

Atitudinea aceasta este păgubitoare pentru istorie, nu pentru sociologie. Să 
încercăm însă mai departe să vedem dacă nu se găseşte o posibilitate de conciliere. 

Să vedem concepția lui. 


A.D. XENOPOL (1847-1919) 


Xenopol e de părere că istoria iese din cadrul ştiinţelor exacte. El spune [că] 
trebuie să facem o deosebire fundamentală între fenomenele observabile. Toate 
aceste fenomene pot fi împărțite în două mari grupuri: 1. fenomene de repetiţie şi 2. 
fenomene de succesiune. 

Fenomenele de repetiție formează obiectul ştiinţelor teoretice exacte; 
fenomenele de succesiune formează obiectul ştiinţelor istorice. Xenopol mai face o 
deosebire înăuntrul acestor grupuri şi spune că atât ştiinţele teoretice, cât şi cele 
istorice sunt şi ale materiei, şi ale spiritului. 

Să reprezentăm schema împărțirii ştiinţelor după Xenopol: 

I. Fenomene de repetiţie. 

II. Fenomene de succesiune. 

Ad. I. Ştiinţe teoretice (fenomene de repetiţie): 

a) ale materiei: fizica, chimia, astronomia, biologia etc. 

b) ale spiritului (noologice): matematica, psihologia, logica, economia politică, 

dreptul, sociologia statică etc. 

Ad. II. Ştiinţe istorice (fenomenele de succesiune): 

c) ale materiei: geologia, paleontologia, teoria descendenței. 

d) ale spiritului: istoria cu toata ramificaţiile ei (istoria politică, istoria 

artelor, a literaturii, a instituţiilor economice etc.). 

Cum vedem, după Xenopol istoria este o ştiinţă istorică, şi anume o ştiinţă 
spirituală.“ Am fi mulţumiţi cu această împărțire dacă am putea-o accepta din 
punct de vedere al teoriei cunoaşterii. Există fenomene de repetiție şi succesiune 
care ar putea fi separate cu desăvârşire? Acest lucru este din capul locului din punct 
de vedere epistemologic îndoielnic; chiar Xenopol afirmă că universul este o 
unitate. Astfel, se poate constata că în toate ştiinţele fenomenele de repetiție şi 
succesiune se găsesc amestecate; şi, astfel, putem spune că sociologia, de exemplu, 
va utiliza, pentru a arăta că există legi sociale, istoria care se ocupă cu fenomenele 
care se repetă. Dar Xenopol zice că istoria nu se interesează de fenomenele care se 
repetă şi de care se ocupă sociologia, ci de cele care nu se mai repetă. Dacă însă 
istoria se ocupă şi de fenomene care se repetă, atunci istoria le poate utiliza, şi din 
studiul acestor fenomene se pot desprinde anumite legi. Afirmațiile apodictice ale 
lui Xenopol, că în istorie nu există legi, sunt răsturnate chiar de el. 

Dacă în istorie nu există legi, după Xenopol, putem constata serii istorice. 
Desfăşurarea istoriei nu se face la întâmplare, ci avem o regularitate specială, din 
care putem desprinde seriile istorice. În istoria fiecărui popor şi a omenirii în 
general putem desprinde astfel de serii. Din aceste serii şi din nevoia de a stabili 
aceste serii rezultă că şi în istorie este o regularitate şi o uniformitate care ne dă 
posibilitatea să desprindem legi. În ştiinţele exacte, lăsând la o parte ceea ce-i 
contingent, prin cercetări se constată o uniformitate şi o regularitate care dau 
posibilitatea de-a desprinde legi generale. În istorie se poate petrece acelaşi lucru. 
Istoria ne desfăşoară evenimentele în amănunte, iar sociologia năzuieşte să scoată 
ceea ce-i general stabil. La Xenopol însă nu se vede clar deosebirea între istorie şi 


14 Tar sociologia este după Xenopol o ştiinţă teoretică. 

ştiinţele exacte. Xenopol are în minte ceea ce vrea să ne spună, dar nu este aşa de 
pregătit; Rickert lămureşte mai bine această problemă. 


PRELEGEREA VI 


În prelegerea trecută am arătat în linii generale şi întrucât ar ajunge pentru 
scopul nostru concepția lui Xenopol despre existenţa şi neexistenţa legilor istorice. 
El afirmă că nu există legi istorice deoarece istoria se ocupă cu ceea ce nu se 
repetă. Împotriva acestei concepţii se pot aduce multe obiecţii întrucât chiar 
Xenopol vrea să înlocuiască legea cu conceptul seriei istorice. După el, seria 
reprezintă o unitate prin ceea ce numeşte el „idee”. Dintr-o succesiune de elemente 
individuale se poate desprinde o „idee” călăuzitoare. I se poate obiecta lui Xenopol 
că şi la el anumiţi factori (rasa, factorul economic) determină evoluţia istorică. 

Avem o explicare cauzală, şi istoria ar sta sub principiul cauzalității generale 
ŞI deci ştiinţa istoriei s-ar apropia de ştiinţele exacte. E important însă să vedem 
dacă concepţia lui Xenopol se poate menține. Cum am văzut, el împarte 
fenomenele observabile în două mari grupuri: fenomene de repetiție şi succesiune. 
Sub principiul cauzalității generale stau după el numai fenomenele de repetiție. Dar 
din punct de vedere logic ar fi de discutat dacă nu-i tot atât de adevărat că nimic nu 
se repetă şi dacă nu-i tot atât de adevărat că totul se repetă. Se pot susţine 
amândouă aceste păreri: nimic nu se repetă şi totul se repetă. 

Să luăm un exemplu. Dacă o piatră cade spre pământ e clar că acest fenomen 
(căderea corpului) se repetă neîntrerupt, cu toate acestea fenomenul concret, 
căderea unei pietre anumite, acest eveniment nu se va mai repeta. Problema este 
însă dacă avem şi două feluri de ştiinţe: una care să se ocupe de ceea ce este 
totdeauna şi alta care să se ocupe de ceea ce este numai o singură dată. Împotriva 
lui Xenopol se ridică obiecţiunea că nu putem avea două feluri de ştiinţe deoarece 
cunoaşterea noastră se îndreaptă tocmai spre stabilirea de legi din cercetarea 
elementelor individuale. Fără acest lucru nu e posibilă „cunoştinţa”. Am avea 
numai o serie de intuiții. E cert că n-avem posibilitatea să repetăm în acelaşi mod 
aceleaşi fenomene, aceeaşi constelație concretă, dar ştiinţa şi rostul cunoaşterii este 
de a subsuma aceste fenomene individuale unui concept general. Este imposibil de 
a forma o ştiinţă rămânând la o succesiune de percepții. Dacă fiecare percepţie ar fi 
singulară, orice experiență ar fi imposibilă. Copilul, de exemplu, s-ar convinge că 
focul arde ori de câte ori ar pune degetul pe un corp fierbinte. Ori efectul acesta 
trebuie înlăturat prin subsumarea cazurilor individuale unui concept general; în 
cazul de mai sus: orice corp fierbinte frige. Astfel dar, să definim ştiinţa altfel decât 
după această concepţie (Xenopol, Rickert). Dacă ştiinţa n-ar consta în năzuinţa de a 

cunoaşte legile generale, ci numai de a înregistra percepțiile singulare, atunci 
ştiinţa, şi în cazul acesta istoria, ar fi un fel de cinematograf: toate evenimentele 
s-ar succeda în fața noastră în ordinea lor evolutivă. 

Din acest punct de vedere, istoria ar fi un fel de artă, iar ocupaţia cu istoria ar 
depinde de un anumit interes, de punctul de plecare al cercetătorului, fie acesta 
punct estetic, moral etc.; sau cum spune Rickert, ar fi să referim toate evenimentele 
istorice la valori. Ştiinţa generală sau filosofia istoriei ar avea ca fundament un fel 
de logică a valorilor, sau definind filosofia şi studiul devenirii istorice ca o ştiinţă a 
culturii, valorile superioare ar fi valorile etice, iar la baza filosofiei istoriei ar sta o 
metafizică a valorilor. Toate aceste teorii care mențin separarea ştiinţelor istorice 
de cele naturale se întemeiază pe dualismul Kantian. Istoria ca ştiinţă are ca obiect 
acțiunile omeneşti, care au o cauzalitate mai complicată decât evenimentele naturii. 
Kant deosebeşte cele două cauzalităţi: cauzalitatea naturală şi cauzalitatea prin 
libertate, deci şi două lumi diferite. Cauzalitatea aceasta introdusă în 
manifestările individului şi în istorie ne opreşte să dovedim existența legilor, 
fiindcă voinţa reprezintă un început absolut al unei serii de fenomene. Intervenţia 
unei persoane nu poate fi prevăzută, de aceea cu apariția unei personalități, prin 
voinţa ei şi prin interdependenţa cu alte voințe, apar o serie de fenomene. 

În felul acesta interpretează istoria Charles Renouvier, care este influențat de 
dualismul lui Kant şi care reînvie criticismul în Franţa. El atribuie voinţei, ca şi 
Kant, puterea de a începe o serie nouă, independentă, de fenomene. Renouvier 
defineşte istoria ca o succesiune de evenimente contingente, care s-ar fi putut 
întâmpla şi altfel. El a scris o carte specială!” în care este pusă problema: dacă 
prăbuşirea civilizaţiei antice a fost necesară. Şi Renouvier vrea să arate că n-a fost 
necesară, că deci evoluţia istorică s-ar fi putut întâmpla altfel de cum s-a întâmplat, 
ŞI el descrie cum s-ar fi petrecut lucrurile dacă într-un moment dat anumiţi indivizi 
ar fi luat alte hotărâri. În „Uchronie”, Renouvier ne dă o istorie care nu s-a 
întâmplat, dar care s-ar fi putut întâmpla; deci făcând anumite ipoteze, am avea o 
altă istorie, tot atât de logică şi necesară ca istoria adevărată. 

Conţinutul: Un călugăr (fictiv ars pe rug de inchiziție în 1601) descrie 
desfăşurarea evenimentelor şi ne dă o nouă istorie din care ar rezulta că inchiziția 
nu s-ar fi întâmplat dacă într-un anumit moment ar fi intervenit anumite voințe care 
ar fi îndreptat istoria în alte direcţii. 

În ultimele decenii ale secolului 2 d.H., Marcus Aurelius şi Avidius Cassus 
sunt numiţi dictatori. În faţa primejdiei creştinismului potrivnic statului, ei hotărăsc 
să dea țărilor apusene ale imperiului roman o nouă constituție. 


15 Acest dualism al lui Kant a fost abandonat de neokantieni. Ei arată că şi acțiunile omeneşti 
sunt determinate din punct de vedere fiziologic şi psihologic. 

Determinişti convinşi sunt: Fr.A. Lange, Geschichte der Materialismus, 1886: Otto Liebmann, 
Zur Analysis der Wirklichkeit, ed. a 3-a, 1900; Alois Riehl, Der philosophische Kritizismus, 1887. 

15 Uchronie (L'utopie dans l’histoire), ed. I, 1876, ed. a II-a, 1901. 

În sfera aceasta ar intra toți locuitorii liberi ai Galliei, Spaniei, Italiei şi ai 
Greciei, care devin cetățeni romani. Ei hotărăsc să dea o constituție care să 
oprească răspândirea creştinismului şi să regenereze aceste provincii din punct de 
vedere economic, politic etc. 

Fiecare dintre aceste provincii capătă o administrație autonomă (un fel de 
directorat), condusă de o dietă aleasă prin votul universal. Din aceste diete 
(corporaţii) se aleg delegaţi care formează un fel de parlament şi reprezintă imperiul 
cu sediul la Roma. Apoi se face o reformă agrară. Toţi cetăţenii liberi capătă pământ. 
Latifundiile se limitează, restul se arendează sau se vinde la sclavi, care devin prin 
acest fapt liberi. Se introduc reforme în drept: sclavii, femeile şi copiii dobândesc 
drepturi mai largi, după morala şi dreptul natural stoic. O reformă importantă este 
reforma religioasă. Se unifică religia păgână şi are la bază cultul larilor (strămoşilor). 
Baza concepției religioase şi morale se ia din stoicism. Misteriile eleusine (şi altele) 
se răspândesc şi în masele largi, neoplatonismul câştigă aderenți. Educaţia e 
reformată mai ales prin învățământ moral. Prin această organizaţie, se pune stavilă 
curentului creştin, şi creştinii emigrează de bună voie în Africa şi în Orient. Aici, 
creştinii formează teocraţii, dar ele decad prin luptele între secte. Apusul înfloreşte 
mereu, chiar după ce provinciile se despart. În secolul 9 creştinii din Orient întreprind 
o cruciadă înspre Apus, dar nu reuşesc.” Germanii au primit creştinismul prin 
influența din Orient, dar stând în contact cu Apusul, au adoptat un creştinism 
moderat, purificat de multe erori orientale (arianismul), şi se alătură popoarelor 
apusene care progresează neîncetat în libertate, dreptate şi toleranță. 

Prin aceste reforme s-ar fi oprit dărâmarea civilizației antice, n-am mai fi avut 
nevoie de Renaştere şi am fi avut un progres continuu. Ne punem acum întrebarea: 
acest raționament răstoarnă posibilitatea legilor? Prin imaginaţie noi putem 
construi orice istorie, dar e vorba astfel de construcții răstoarnă determinismul? 
Construcţiile acestea sunt folositoare din punctul de vedere al explicării istoriei 
pentru acţiunile politice. 

(Un om politic poate arăta că un anumit eveniment ar fi luat alt curs dacă 
intervenea un factor anumit în succesiunea unor evenimente.) Aceste construcții nu 
dovedesc însă „posibilitatea” libertăţii şi contingenţei. „Libertatea” este în gândire, 
în imaginaţie, dar nu în fapte; prin urmare, nu pot răsturna determinismul. 

Dualismul lui Kant e adoptat în întregime de R. Stammler'5, care opune 
scopul cauzalităţii. Pe de o parte, avem scopul care conduce acțiunile omeneşti, şi 
pe de altă parte avem cauzalitatea naturală. Această opoziţie se explică prin faptul 
că lumea scopurilor imprimă materiei o anumită structură. Deci şi la Stammler nu 
există o cercetare cauzală a istoriei, ci numai o judecare sau o măsurare a ei prin 
ideal. Altfel, istoria n-ar avea nici un înțeles şi ar intra cu desăvârşire în 
mecanismul natural; ea n-ar avea nici o structură specială şi n-ar mai exista 


1 Această întreprindere are o mare influență asupra lumii germane. 
' Wirtschaft und Recht nach der materialistischen Geschichtsauffassung, ed. I, 1896. 

societatea omenească. Societatea, istoria se nasc numai prin faptul că există 
scopuri omeneşti, că există valori spre care voința omenească este îndreptată. Din 
această năzuinţă se naşte o structură specială a istoriei şi a societății omeneşti. Din 
punctul de vedere al lui Stammler, la baza societății omeneşti sunt normele de 
drept, care dau structura substratului social. 

Tot pe dualismul Kantian se întemeiază o serie de scriitori: Windelband, Rickert, 
care dau o nouă formulare a opoziţiei între ştiinţele naturale şi spirituale. Ei nu aduc 
alte elemente care răstoarnă principiul cauzalității generale, ci ei introduc concepția de 
raportare a fenomenelor sociale la un sistem de valori. Rickert este extrem, el afirmă că 
există valori pentru toate timpurile şi locurile: valori transcendente. După această 
concepție, ştiinţele se împart în ştiinţe nomotetice şi idiografice (Windelband). Ştiinţele 
idiografice se ocupă cu ceea ce este individual, ceea ce e scos din ansamblul 
evenimentelor şi raportat la un sistem de valori. Opoziția între fenomenele nomotetice 
şi cele idiografice nu e identică cu opoziţia între fenomenele corporale şi cele psihice, 
sau între fenomenele materiale şi spirituale. Este vorba dacă ne interesează generalul 
sau individualul (cel ce are valoare). 

Deci generalizarea şi individualizarea este tendinţa acestor două feluri de 
ştiinţe. Individualizarea este raportarea la valori. Şi cum arată Rickert, istoria se 
poate scrie alegând evenimentele după valoarea lor, măsurate după un sistem 
transcendent sau valabil numai pentru un anumit timp. Dar atunci o istorie după 
metoda lui Rickert e artă şi nu mai e ştiinţă. E vremea să ne hotărâm dacă trebuie să 
avem două feluri de ştiinţe (generale şi individuale), două feluri de metode, sau 
avem o singură ştiinţă, o singură metodă. 

„În principiu trebuie să admitem că dacă «Ştiinţa» este una, una trebuie să fie 
şi metoda ştiinţifică, deci toate ştiinţele, întrucât sunt ştiinţe, nu se pot deosebi cu 
privire la metoda de cercetare, sau şi mai lămurit: noţiunea ştiinţei e întemeiată 
pe identitatea metodei. Obiectul fiecărei ştiinţe poate varia şi trebuie să varieze, 
dar metoda trebuie să rămână aceeași, altfel nu mai putem vorbi de «știință»”. 

Punctul de plecare admis în orice ştiinţă este principiul cauzalități generale. 
Cum de la istorie se cere o explicare cauzală, ea este ştiinţă. Dacă istoria ar urma 
calea dualistă, ea ar fi o artă sau ar fi ceea ce numim în opoziţie cu ştiinţa pură — o 
ştiinţă normativă. Istoria ar fi un fel de ilustrare a evoluției etice a omenirii: 
acțiunile omeneşti şi evenimentele ar fi explicate după anumite valori morale — 
istoria ar fi o ştiinţă morală. 

Valabilitatea principiului cauzalităţii generale se poate, de exemplu, urmări în 
evoluţia istoriografiei. La început, istoria constă numai din acumulare de date 
variate (cronicile). După această fază vine descrierea evenimentelor istorice 
propriu-zise — istoria e mai mult artă şi literatură. Prin încercarea de explicare 
cauzală a faptelor istorice, istoria năzuieşte să devină ştiinţă. Filosofia istoriei ar 


! Vezi Tr. Brăileanu, Introducere în sociologie, p. 73. 

consta în fixarea metodei, a principiilor de explicare a istoriei. Filosofia istoriei ar 
fixa posibilitatea de explicare cauzală a fenomenelor istorice. Astfel i se prezintă 
filosofia istoriei lui P. Barth, după care ea s-ar putea identifica cu sociologia. Dar 
atunci cum rămâne cu concepţia valorilor? 

Ne putem aştepta la reproşuri din partea acestei concepții. Care este criteriul 
de alegere a evenimentelor dacă ne lipsim de valori? Fără un criteriu, orice 
eveniment pentru istorie este tot atât de important. Răspunsul este uşor şi decisiv: 
noi vom constata ce sistem de valori aveau oamenii ce acționau în istorie; valorile 
pot fi judecate în mod independent de valori (Werzfreie Erclărung der Werte). 

Max Weber cere în mod hotărât judecăţi libere de valoare asupra valorilor. 
Trebuie înțeles sistemul de valori din timpul pe care-l studiem. Trebuie să 
constatăm ce importanţă au anumite valori pentru determinarea evoluției istorice. 

Noi (cercetătorii) nu vom aproba o faptă, n-o vom valoriza, dar din istorie 
vom desprinde ce fel de valori erau determinante pentru acțiunea oamenilor dintr-un 
timp anumit. Toată chestiunea deci se reduce în a înțelege ce valoare dădeau 
oamenii respectivi anumitor evenimente şi rostul nostru este numai de a încadra 
aceste valori istorice în ştiinţă. 


PRELEGEREA VII 


Am adoptat teoria că şi în istorie există legi — căci altfel nu e ştiinţă. Ştiinţa 
este ordonarea diversităţii: şi în istorie vom avea acelaşi lucru. De aici desprinderea 
de categorii de fenomene. Şi istoria nu poate fi decât politică, economică etc., şi nu 
poate fi istorie în general. lar pentru aceste teorii speciale avem nevoie de 
concepte, de categorii — deci de ştiinţe aşa-zis auxiliare, care sunt condițiunea a 
priori pentru istorie. 

Şi în ştiinţele naturale avem ştiinţe descriptive şi explicative. Acestea sunt 
două laturi care se completează. Individualul şi generalul sunt corelative, nu sunt 
opuse sau contradictorii, aşa ca şi sensibilitatea şi intelectul. 

Despre conceptul de lege tratează Fr. Eulenburg în cartea sa.” Se spune că 
„legile în istorie sunt generalizări banale şi nu merită acest nume”. 

Simmel: legile trebuie să exprime raporturi cauzale; în istorie deci imposibil. 

Harnack spune în scrierea sa” că nu există legi istorice, deoarece nu există 
în istorie prevedere. Dar este posibilitatea de prevedere precisă caracterul unic şi 
hotărâtor al legii? Originea în viaţa socială, stoicii aplică la natură. Şi la cei 


% Franz Eulenburg, Sind historische Gesetze zugleich?, în „Hauptprobleme der Soziologie. 
Erinnerungsgabe für Max Weber”, I Bd., 1923, p. 21-71. 
21 Uber die Sicherheit und die Grenzen der geschichtlichen Erkenntnis. 

moderni concepţia oscilează între „legea obiectivă” imanentă naturii şi „legea ca 
economie a gândirii”, ca element subiectiv pentru ordonarea percepţiilor. 

Dar şi cu privire la „legile naturale” avem o ierarhie, de exemplu legea 
vânturilor a lui Gay Lussac, legea conservării energiei, legea fundamentală bio- 
genetică nu stau pe aceeaşi treaptă; legea cererii şi ofertei, legile numărului mare, 
legile statice şi legile dinamice. 

Dacă considerăm ca legi numai legile mecanicii pure (Kant), şi mai apoi dacă 
punem ştiinţa în dependență de matematică, noi restrângem foarte mult domeniul „legi. 

Apoi, s-a făcut legătura strânsă între lege şi necesitate. Se presupune că 
necesitatea rezultă din existența legilor. 

Da: şi evenimentul singular, contingent, este cauzat, trebuie explicat prin 
cauze! Contingenţa nu exclude cauzalitatea! Întâlnirea a două serii cauzale explică 
evenimentul, intervenția personalității se explică tocmai prin caracterul acestei 
personalități! 

Deci, pentru istorie, ivirea „personalității”, omului mare, explică evenimentul. 
Conştiinţa libertăţii pe care o are fiecare individ nu are nimic a face cu necesitatea 
evenimentelor în general. 

Dar „legea” nu trebuie să exprime un raport cauzal! 

Cauzele pentru aceste legi se caută în ipoteze, care sunt independente de 
formularea legilor. În ecuaţiile matematice, în care se manifestă legile, nici nu 
poate fi vorba de un raport între cauză şi efect. Aici avem numai relații funcționale, 
care nu sunt în mod necesar cauzale. Dar vom deosebi legea propriu-zisă de 
regulile simple ale evenimentelor. Caracterul comun este repetarea de întâmplări 
de aceeaşi natură, deci o anumită uniformitate. 

În sociologie, în lingvistică se constată regulile, uniformităţile, şi ele 
formează punctul de plecare. 

Regularităţi statistice! Dar aici numai legături exterioare. Se pot numi 
regularități empirice (concrete). De aceste regularități va trebui să deosebim legile, 
care se înfăptuiesc numai în anumite condițiuni ideale (simplificate). Deci regulile 
sunt expresia experienței zilnice, legile cer o simplificare ideală, deci aşa-zicând un 
proces ce are loc îndărătul fenomenelor exterioare. 

Legile istorice vor fi în primul rând regularități. Repetiţiuni de evenimente de 
aceeaşi natură vor fi, dar nu legi abstracte de simplicitate ideală. Şi aceste reguli nu vor 
cuprinde totalitatea evenimentelor, ci numai obiecte de aceeaşi clasă: deci succesiunea 
de stiluri în artă, sisteme de exploatare agricolă, succesiunea de ideologii etc. 

Metoda de a găsi regularități: comparația. O constatare nu se poate generaliza! 
Deci istoria comparată a religiilor, artei, economiei, dreptului, politicii, limbii. Din 
aceasta rezultă propoziții generale. Aceasta este metoda tipologică. Tipul este 
repetiţia de evenimente singulare de acelaşi gen, regularitatea este repetiţia de 
evenimente de aceeaşi clasă. Dar tipul nu e nicicând pur. De aceea trebuie să năzuim 
a ne apropia, a tipiza, făcând abstracție de deosebirile individuale. 

Deci istoria este ştiinţa descriptivă a societăţii, sociologia — ştiinţa 
explicativă. Dar filosofia istoriei? 


PRELEGEREA VIII 


După cele expuse în prelegerile trecute vom afirma: 

1. Dacă istoria e ştiinţă, ea trebuie să năzuiască a explica fenomenele istorice 
prin cauzele lor, deci trebuie să presupună valabilitatea principiului cauzalității şi în 
domeniul istoric. 

2. De aici ar urma că năzuinţa istoriei ar fi să descopere sau să constate 
legi istorice. 

3. Legile acestea ar rezulta din faptul că în condițiuni identice în mod necesar 
trebuie să se ivească fenomene identice, sau în condiţii asemănătoare, fenomene 
asemănătoare; deosebirile s-ar explica iarăşi prin deosebirea condițiunilor. 

Dacă spunem: obiectul istoriei este individualul, prin urmare ea aparține unui 
grup de ştiinţe care năzuiesc a descrie ceea ce se întâmplă sau apare numai o dată, 
ŞI deci nu se repetă, aceasta înseamnă că noi definim ştiinţa în alt mod de cum se 
obişnuieşte, înseamnă a crea o nouă categorie de ştiinţe: ştiinţele istorice, al căror 
interes e concentrat asupra reconstruirii exacte a unui fenomen individual, unic. 

Or, acest interes nu este un interes ştiinţific. Ne putem imagina ca cineva să 
aibă interes pentru ceea ce e unic şi nu se repetă, de exemplu pentru „Napoleon”. 
Dar acesta ar fi un artist sau moralist sau metafizician, dar nu om de ştiinţă. Deci 
dacă în istorie ar predomina acest interes, atunci istoria n-ar fi ştiinţă, ci artă, şi ar fi 
un gen literar. Cea mai desăvârşită istorie din acest punct de vedere ar fi istoria 
războiului troian sau biografia lui Ulise, scrise de Homer, şi nicidecum istoria 
războiului peloponesiac scrisă de Thukidides. Oricât de adânci ar fi cercetările lui 
Xenopol, Rickert şi ale celorlalți savanţi care pretind că istoria este o ştiinţă a 
individualului, rezultatul nu poate fi altul: din acest punct de vedere, Homer este 
cel mai mare istoric, iar Thukidides şi-a greşit cariera. 

Dar rămânând în domeniul „ştiinţei” vom putea explica punctul de vedere al 
istoricilor şi filosofilor amintiți mai sus, considerând că şi în ştiinţe, în orice ştiinţă, 
interesul se poate îndrepta spre descoperirea de asemănări precum şi, pe de altă parte, 
spre descoperirea de deosebiri între fenomene. Kant deosebeşte (în Teoria 
elementelor, partea a Il-a, Divizia a 2-a, Cartea a 2-a, Cap. 3, Adaos la dialectica 
franscendentală) trei principii ale raţiunii: al omogenității, al specificaţiei şi al 
continuității, care înlesnesc intelectului ordonarea materialului empiric şi subsumarea 
lui sub „concepte”. 

„La cutare logician, zice Kant, predomină interesul diversităţii (după principiul 
specificaţiei), la cutare altul însă interesul unităţii (după principiul agregațiunii). 
Fiecare dintre ei crede a avea judecata sa din cunoaşterea obiectului şi o întemeiază 
totuşi numai pe adeziunea sa mai mare sau mai mică la unul din cele două principii, 
dintre care nici unul nu se sprijină pe temeiuri obiective, ci numai pe interesul 
rațiunii, şi care deci ar putea fi numite mai bine maxime decât principii. 

Când văd bărbaţi inteligenți angajându-se în controversă asupra caracteristici 
oamenilor, animalelor sau plantelor, ba chiar a corpurilor regnului animal, unii 
admițând, de exemplu, caractere naționale osebite şi întemeiate în obârşie, sau în 
deosebiri hotărâtoare şi ereditare ale familiilor, raselor etc., alţii, dimpotrivă, 
susținând că natura a produs dispoziţii cu totul identice şi că toată deosebirea se 
întemeiază numai pe condițiuni exterioare contingente, atunci eu n-am decât să 
cercetez natura obiectului pentru a înțelege că obiectul e pentru noi cu mult prea 
adânc decât ca ei să poată vorbi din pătrundere în natura obiectului. Nu e nimic 
altceva decât îndoitul interes al raţiunii din care o parte adoptă sau şi afectează a 
adopta o latură, cealaltă parte altă latură, deci nu e decât diferența maximelor privind 
diversitatea naturii sau unitatea naturii, care se lasă unite prea bine, dar, câtă vreme 
sunt considerate ca fiind cunoașteri subiective, nu numai că pot prilejui conflicte, ci 
pot pune şi piedici care opresc pentru multă vreme adevărul, până ce se găseşte un 
mijloc pentru a împăca interesele opuse şi a satisface rațiunea în această problemă.” 

Totalitatea ca unitate, pe de o parte, „individul, pe de altă parte, sunt cele 
două puncte extreme între care se mişcă interesul rațiunii fără a putea atinge pe nici 
unul, dar având nevoie de amândouă pentru orientare în ceea ce este dat 
cunoaşterii. Ceea ce este individual, unic în sensul cel mai strict, este „intuiţie”, iar 
intuiţia nu poate deveni cunoaştere fără determinare prin categoriile intelectului. 
„Unicitatea” ar exclude cunoaşterea şi abia posibilitatea subsumării unicului sub un 
concept dă cunoaşterea. E numai un artificiu logic de a zice că în istorie generalul 
serveşte pentru determinarea individualului, iar în celelalte ştiinţe individualul 
serveşte pentru exemplificarea generalului. Ci aceste două operațiuni sunt 
condițiuni ale cunoaşterii. Şi cunoaşterea ştiinţifică este cunoaştere în sensul cel 
mai precis, este cunoaştere întemeiată pe conştiinţa operațiunii care duce la 
cunoaştere. Noi ştim în fiecare caz ori de vrem să pornim de la individual pentru a 
ajunge la un concept, sau dacă vrem să cunoaştem individualul prin metoda 
deductivă, adică pornind de la concept, noi ştim deci când individualul şi când 
generalul este problema pe care vrem s-o dezlegăm. Şi: unele ştiinţe vor aduna 
materialul concret intuitiv şi vor năzui a desprinde în baza ordonării şi clasificării lui 
concepte generale, pe când alte ştiinţe vor considera aceste concepte ca adevăruri 
câştigate şi le vor întrebuința pentru înţelegerea realităţii. „Progresul” se va realiza 
prin cooperarea acestor ştiinţe, nici una nu se va putea lipsi de rezultatele celeilalte. 

Un exemplu: istoria va descrie realitatea istorică pentru a ajunge la concepte 
generale „sociologice”, sociologia va verifica conceptele sale prin istorie; dar nici 

istoria nu va putea face cercetări fără a întrebuința din capul locului concepte 
generale, nici sociologia fără a exemplifica conceptele prin fapte istorice. 

Fixarea „legilor sociale” nu se poate face numai de sociologie sau numai de 
istorie, ci din combinarea acestor ştiinţe. „Legile sociale” rezultă din sinteza 
„legilor istorice” şi a „legilor sociologice”. Legea istorică rezultă din explicarea 
fenomenului unic dat prin construcția condiţiunilor care au trebuit să-i dea 
naştere, legea sociologică rezultă din deducția fenomenului din condițiuni date. În 
istorie pornim de la efect la cauze, în sociologie de la cauze la efect. Dar cum un 
efect poate fi produs de diferite cauze şi, pe de altă parte, aceeaşi cauză poate 
produce efecte multiple, numai combinarea acestor metode ne poate conduce la 
cunoaştere exactă. Deci cauzele pe care le descoperă istoria se vor găsi şi trebuie 
să se găsească în sociologie, iar efectele deduse de sociologie trebuie să fie 
„istorice”. De exemplu, istoria va explica revoluţia franceză prin factori economici 
etc., sociologia va exemplifica influența factorilor economici etc. prin revoluția 
franceză şi alte revoluţii istorice pentru a arăta că din condițiuni anumite rezultă 
efecte anumite: deci aici, „revoluţia”. 


PRELEGEREA IX 


Am ajuns la rezultatul că istoria şi sociologia stau în acelaşi raport ca ştiinţele 
naturale descriptive şi ştiinţele naturale teoretice, ca de exemplu zoologia şi 
botanica față de biologia generală. Pentru acest scop noi trebuie să lărgim sfera 
conceptului de „istorie”. Istoria trebuie să cuprindă şi descrierea societăților 
culturale, din comparaţia cărora se pot desprinde legile sociale. Noi trebuie să 
considerăm prezentul ca termen final al devenirii istorice, să înțelegem deci 
prezentul ca rezultat al evoluţiei istorice. Această afirmație cuprinde o problemă 
care este problema filosofiei istoriei. 

Deci pe lângă istorie şi sociologie rămâne şi filosofia istoriei, căreia îi putem 
determina un domeniu propriu de cercetare. Filosofia istoriei va trebui să arate 
condițiunile cunoaşterii obiectului istoriei şi sociologiei. Această problemă am 
putea-o numi, în înțelesul cu Kant, metafizică. Datele simțurilor rămân totdeauna 
aceleaşi. Noi avem de a face cu senzaţii şi reprezentări, deci cu fenomene psihice, 
din ale căror raporturi diferite se naşte realitatea cu structura ei. Întrebarea este: 
cum se naşte acea structură a realităţii căreia-i dăm denumirea de „istorie”, deci 
care sunt condiţiunile sub care ceea ce este ne apare ca rezultat sau ca efect a ceea 
ce a fost? Şi mai departe: interpretarea istorică poate fi ea redusă la simplul raport 
de [la] cauză la efect, ca în mecanică sau fizică, sau este la baza interpretării 
istorice alt principiu? Vedem deci că filosofia istoriei e nevoită să dezlege 

probleme de natură metafizică. Afirmaţiunile: că există legi istorice, că principiul 
cauzalităţii generale este valabil şi în istorie, că fenomenele sociale sunt fenomene 
naturale şi prin urmare sociologia este „fizică socială”, nu ne dau dezlegarea 
problemei, ci prezintă numai premise posibile de la care pornesc cercetările istorice 
şi sociologice. Filosofia istoriei va trebui să cerceteze valabilitatea acestor 
premise, să arate deci geneza conceptelor cu care operăm în istorie şi sociologie, 
sfera şi conţinutul acestor concepte, şi dacă acestor concepte le corespunde un 
obiect determinat în experienţă. 

Dacă cineva vrea să scrie istoria poporului roman sau dacă, în sociologie, 
cineva vrea să arate ce este statul şi care sunt legile care determină echilibrul 
sistemului politic, atunci aceste încercări nu vor putea izbuti dacă la baza lor vor 
sta concepte cărora nu le corespund obiecte bine determinate date în experiență. 

Filosofia istoriei va trebui să precizeze conceptul de popor, de stat etc. Dar nu 
prin definiţiuni pur logice, ci prin analiza condiţiunilor cunoaşterii, deci pornind de 
la datele imediate ale experienţei. Multe din aceste concepte cu care lucrează 
istoria şi sociologia sunt construcții pur logice sau „raționale”, sunt idei cărora nu 
le corespunde nici un obiect în experiență. Şi atunci în loc de istorie şi sociologie 
ştiinţifice avem „speculaţiuni” filosofice, construcţii himerice de reforme sociale 
care n-au existat şi nu vor exista nicicând în realitate. 

Filosofia istoriei va trebui deci să ne dea „geneza” acestor concepte. 

Şi sunt iarăşi două căi pentru a analiza aceste concepte: istoria lor, adică ce au 
înţeles cei ce le-au întrebuințat fie în viaţa de toate zilele, fie pentru a întemeia pe 
ele „teorii sociale”, şi, pe de altă parte, geneza lor în gândirea subiectivă, deci în 
temeiul condiţiunilor generale ale cunoaşterii omeneşti. 

Din acest punct de vedere în orice ştiinţă se pune această problemă. Orice 
ştiinţă îşi va avea „filosofia ei”. Conceptele de gen, specie, familie s-au format şi 
ele în cursul vremii şi au fost cercetate din aceste două laturi: în istoria ştiinţei 
respective şi prin analiza condițiunilor cunoaşterii omeneşti. 

La întrebarea deci: ce este o comunitate omenească sau, în general, ce este o 
formă socială, istoria şi sociologia ne vor răspunde cu o definiţie — care va 
corespunde stadiului de dezvoltare al acestor ştiinţe. Deci definiția aceasta e 
dependentă de „momentul istoric” al ştiinţelor sociale. 

Filosofia istoriei nu va putea da o definiție, ci va trebui să cerceteze în baza 
căror procese psihice se formează astfel de concepte, deci care sunt condițiunile 
subiective şi obiective pentru naşterea unor astfel de concepte, arătând totodată 
cauzele variaţțiunii lor de la individ la individ, de la popor la popor etc. şi, în 
sfârşit, să arate posibilitățile de a ajunge la concepte ştiinţifice, adică valabile în 
mod obiectiv în baza raportării lor la obiecte determinate ale experienţei. 

Prin aceasta am schițat domeniul de cercetare al filosofiei istoriei. Am putea- 
o numi „metafizică a istoriei”. Dar termenul acesta nu e modern, întrucât deşteaptă 
bănuiala că am vrea să ne aventurăm în speculaţiuni filosofice. Aceste cercetări ni 

se prezintă sub alt nume: sociologia cunoaşterii sau ca cercetări asupra raportului 
între „Teoria cunoaşterii şi sociologie” (în limba germană: „Soziologie der 
Erkenntnis” sau „Soziologie der Wissens”). Ar fi aici vorba deci de temeiurile 
epistemologice ale istoriei şi sociologiei. În şcoala „fenomenalistă” a lui Husserl 
vom găsi astfel de încercări, de exemplu la Th. Litt, Individuum und Gemeinschaft, 
ed. a 3-a, 1926. 

Vom încerca în prelegerea viitoare să expunem teoria lui Litt, ca exemplu 
pentru astfel de cercetări. Vom vedea că în aceste probleme întrăm în plină 
metafizică, deoarece aici e vorba de a arăta ce este realitatea şi ce structură are 
realitatea şi cum în această structură a realităţii se desprinde „realitatea socială”, 
obiectul istoriei şi sociologiei. 

Teoria lui Litt este una din teoriile posibile în acest domeniu. Vom avea 
prilejul să ne arătăm şi punctul nostru de vedere, întrucât şi noi am încercat pe 
vremuri să găsim o dezlegare a acestei probleme. 


PRELEGEREA X 


Am ajuns la concluzia că istoria este ştiinţă socială descriptivă, şi în mod 
logic ea a reclamat o ştiinţă socială generală, sociologia. Totodată ni s-a părut însă 
necesar ca să lăsăm loc şi pentru o filosofie a istoriei — căci nici istoria ca ştiinţă, 
nici sociologia nu ne dă răspuns la unele întrebări ce agită vecinic sufletul 
omenesc: anume, ce înțeles are istoria, ce înţeles are viaţa socială. Ştiinţa dezbracă 
natura (în înţelesul cel mai larg) de orice înțeles. Ştiinţa năzuieşte să reducă totul la 
raporturi cantitative, la măsurare. Aşa şi în istorie, în sociologie, aşa şi în 
psihologie. Dar mai ales în aceste ştiinţe rămâne un rest nerezolvat ce nu poate fi 
subsumat sub raporturi cantitative. Credem că e greşit de a năzui să rezolvăm 
această problemă chiar în sfera de cercetare a istoriei şi sociologiei, precum toate 
încercările de a o rezolva în domeniul psihologiei au primejduit constituirea 
psihologiei ca ştiinţă. Am amintit că această problemă e de natură metafizică. 
Adică: pentru ştiinţele în care nu se poate elimina elementul irațional, pur calitativ, 
trebuie căutată o teorie care să explice natura acestui factor şi să permită 
separațiunea (izolarea) acestui factor, aşa ca în urmă aceste ştiinţe să-şi poată 
continua cercetările fără a fi tulburate neîncetat de elemente iraționale. Din această 
năzuinţă au ieşit cercetările lui Husserl, care au dus la cristalizarea unei noi direcții 
sau şcoli filosofice, cu numele de fenomenalism sau fenomenologie. (Edmund Husserl, 
născut [în] 1859. Logische Untersuchungen, 2 vol., ed. a 2-a, 1913-1921, editează din 
1913 „Jahrbuch fiir Philosophie und phănomenologische Forschung”. Aici publică în 
1913 Ideen zu einer reinen Phänomenologie und phiinomenlogischen Philosophie.) O 

serie de filosofi germani s-au alăturat acestei mişcări: Max Scheler, Nicolai 
Hartmann, Johannes Volkelt, Theodor Litt. 

Acesta din urmă a publicat Individuum und Gemeinschaft. Grundlegung der 
Kulturphilosophie (ed. a 3-a, 1926), în care încearcă, după metoda fenomenologică, 
să dezlege problema raportului între individ şi comunitate. 

Litt porneşte de la constatarea că ştiinţele „spiritului”, în primul rând ştiinţa 
despre societate, nu şi-au putut dobândi o metodă bine stabilită, dat fiind că aici 
„spiritul omenesc are un rol preponderent. S-a crezut că sociologia (şi în general 
ştiinţele sociale, deci şi istoria) vor putea lămuri şi dezlega problemele ce li se pun 
prin ajutorul psihologiei. Dar noi putem constata că şi psihologia suferă de aceleaşi 
neajunsuri. Nici această ştiinţă n-are o metodă bine fixată. Ba e nevoită, pentru a 
explica unele fenomene din domeniul ei, să caute dezlegarea lor în ştiinţele sociale. 
În acest fel ne învârtim într-un cerc vicios. Pentru a ieşi din această încurcătură 
trebuie să stabilim mai întâi deosebirea între ştiinţele exacte, naturale, şi ştiinţele 
spiritului, şi să vedem apoi dacă din deosebirea caracterului lor nu se va putea găsi 
şi calea pentru fixarea metodei în ştiinţele spiritului. Ştiinţele exacte, naturale, se 
întemeiază pe măsurare, pe subsumarea a tot ce este dat sub categoria cantităţii. 
Psihologia devine deci ştiinţă exactă numai în clipa ce şi întrucât poate reduce 
fenomenele psihice la procese fiziologice, care pot fi măsurate, deci pot fi 
determinate în mod cantitativ. Ea trebuie să facă deci abstracţie, ca şi toate celelalte 
ştiinţe naturale, de stările sufleteşti ale Eului ce cunoaşte şi de condiţiunile în care o 
conştiinţă elaborează cunoaşterea. 

Această eliminare a Eului ce cunoaşte, deci presupoziția că există o lume 
independentă de Eul ce cunoaşte şi care se prezintă oricărui Eu în acelaşi mod, 
caracterizează ştiinţele naturale şi determină metoda lor. Ştiinţele naturale nu 
cercetează mai departe condiţiunile din care derivă posibilitatea acestui fel de 
cunoaştere, anume că spiritul omenesc dezbracă „natura” de toate însuşirile care ar 
putea tulbura şi împiedica prinderea ei sub categoria cantității, deci îi ia orice 
înțeles „pentru obiect”. Punctul de plecare al ştiinţelor naturale este dualismul 
subiect-obiect, în care raport Eul se comportă în mod pur contemplativ, renunțând 
la orice amestec în producerea „structurii lumii”. 

În ştiinţele spirituale, eliminarea Eului e imposibilă, deoarece structura lumii 
se naşte tocmai din interpenetrația continuă între subiect şi obiect. Aici subiectul nu 
poate fi înțeles fără obiect, şi nici obiectul fără subiect. Subiectul intră ca element 
determinant în structura lumii, deci ca fenomen între fenomenele date conştiinţei. 
Pentru a putea analiza şi destrăma această structură nu putem porni deci de la 
raportul subiect-obiect, ci de la ceva ce conține acest raport ca obiect al 
cunoaşterii. Acest ceva este Eul care cunoaşte (erkenntnisteoretisches Ich), 
deosebit de Eul fenomenal, care intră în structura a ceea ce e cunoscut. Eul care 
cunoaşte, deci conştiinţa transcendentală care stă la baza apercepției, prin care 
reprezentările izolate sunt puse într-o unitate. (Cine vrea să urmărească această 


586 Studii de istorie a filosofiei româneşti, II 


problemă în amănunte va trebui să se întoarcă la izvorul la care se adapă şi 
fenomenaliştii, adică la Kant, şi în special la capitolul Deducțiunea transcendentală 
a conceptelor pure ale intelectului din Critica raţiunii pure). 

Importantă este pentru noi aici constatarea că Eul fenomenal intră în structura 
lumii ca element determinant şi nu mai poate fi eliminat. Ştiinţele care se ocupă de 
această structură a lumii, în care Eul fenomenal sau, în general, indivizii omeneşti au 
un rol hotărâtor sunt ştiinţe ale spiritului. Aici lumea nu se prezintă numai ca obiect 
pentru subiect, ci ca o sinteză de elemente subiective. Vom avea deci atâtea lumi câte 
conştiinţe individuale există, fiecare din aceste lumi cu structura ei specială, 
determinată de felul de a gândi, simți, spera, acţiona etc. al diferiților indivizi. Dar 
conştiințele individuale se interpenetrează (prin interpenetrarea gesturilor, vorbirii 
etc.), astfel că se nasc unități sociale care au aceeaşi concepție despre lume, trăiesc 
deci în aceeaşi lume. Se nasc deci „conştiinţe supraindividuale”, „organisme 
spirituale”, care, într-un mod oarecare, au o realitate superioară, mai rezistentă decât 
organismele individuale, biologice. Formarea acestor organisme spirituale 
supraindividuale, evoluţia lor etc. formează obiectul istoriei. 

De aici rezultă: pentru înţelegerea istoriei şi problemelor ei, avem nevoie de 
filosofie, de o filosofie a istoriei. Această filosofie trebuie să dezlege mai întâi 
„problema cunoaşterii” obiectului istoriei. Fenomenalismul este una din încercările 
posibile de a dezlega această problemă, nu zic că este singura posibilă! Dar 
fenomenalismul arată necesitatea imperioasă de a întemeia în mod mai precaut şi 
mai adânc principiile de la care trebuie să pornească şi psihologia, şi toate ştiinţele 
spirituale, întrucât năzuința de a apropia aceste ştiinţe prea mult de ştiinţele exacte, 
naturale, denaturează caracterul acestor ştiinţe, lăsându-le față de ştiinţele naturale 
într-o stare de dependenţă şi de imperfecţiune umilitoare. 

A doua problemă a filosofiei istoriei, şi care izvorăşte în mod logic şi natural 
din cea dintâi, este problema legilor evoluției „istorice”. Sunt comunitățile 
omeneşti, care formează obiectul istoriei, dependente de condiţiunile exterioare 
(materiale, geografice, economice, biologice), au ele în sine un principiu imanent al 
evoluției lor? Există o ţintă spre care evoluează? Există o țintă comună a tuturor 
acestor comunități, sau fiecare din ele tinde spre o ţintă parțială fără legături cu 
celelalte? Există deci un scop final spre care năzuieşte omenirea? 

Este acest scop un scop conştient, sau avem în fața noastră numai un joc de 
forțe oarbe pe care-l interpretăm ca şi cum ar avea un scop? Există un progres, în 
înțeles absolut, sau fiecare societate în parte şi omenirea ca totalitate realizează 
numai progrese parțiale în anumite domenii de activitate, sau poate că avem numai 
oscilații, perioade de progres urmate de faze critice de disoluție? 

Iată o serie de întrebări la care filosofia istoriei trebuie să năzuiască a răspunde. 

Dar trebuie să spunem: aceste probleme ies şi ele din domeniul istoriei şi 
sociologiei ca ştiinţe pozitive. Aşa cum psihologia nu se ocupă de problema 
nemuririi sufletului, aşa şi sociologia şi istoria nu se vor ocupa de problema 

progresului şi a scopului final al omenirii. Problemele acestea sunt de domeniul 
metafizicii. Totuşi ele nu pot fi înlăturate, ci se impun rațiunii omeneşti şi reclamă 
o dezlegare. Dacă am renunţa la dezlegarea lor, înseamnă că am renunţa la acțiune 
în domeniul social. 

„Principiile practice” se întemeiază şi se pot întemeia numai pe o concepție 
despre rostul vieții — individuale şi colective. Dar dacă renunţăm la calitatea de om, 
dacă ne-am putea mulțumi să cătăm în viaţă numai satisfacerea trebuinţelor noastre 
organice şi să interpretăm toate fenomenele numai în raport cu aceste trebuinţe, am 
putea renunţa nu numai la filosofia istoriei, ci la orice filosofie, la orice năzuință 
spre un ideal. 

Dar aşa cum ne cunoaştem pe noi înşine şi pe semenii noştri, noi ştim că pe 
lângă trebuinţele organice, animale, omul are şi alte aspiraţiuni izvorâte din 
tendințe, sentimente etc., care nu stau în legătură nemijlocită cu trebuințele 
organice. Chiar viața socială a complicat structura sa sufletească în aşa fel că 
trebuinţele organice au trecut pe planul al doilea, iar „ideile” au devenit hotărâtoare 
pentru conduita şi acțiunea omului. 

În partea întâi a acestui curs am schiţat evoluţia „ideilor” despre menirea 
omenirii şi comunităților omeneşti. Vom încerca să schiţăm în lecţiile ce ne mai 
rămân o filosofie a istoriei sau o metafizică a istoriei care să dea răspuns la 
întrebările puse mai sus. Pentru orientarea d-voastră vă sfătuiesc să citiți în vacanțe 
Idei şi forme istorice de Vasile Pârvan (Bucureşti, Cartea Românească, 1920). Aici 
veţi găsi toate elementele pentru a înţelege că filosofia istoriei are un vast domeniu 
de cercetare şi că problemele filosofiei istoriei sunt probleme de a căror dezlegare 
depinde chiar viaţa naţiunilor. 


PRELEGEREA XI 


Am ajuns în ultimele prelegeri la problema foarte dificilă de a arăta că o 
filosofie a istoriei este nu numai posibilă, ci şi necesară; n-am fost de părere că 
filosofia istoriei se poate identifica cu sociologia, cum a făcut P. Barth. Am arătat 
că sunt motive puternice pentru a admite legi şi în sistemul ştiinţelor istorice, şi 
deci am constatat dreptul lor de a fi încadrate în sistemul de ştiinţe pozitive. 
Desigur, şi noi admitem că este altul rostul acestor ştiinţe, dar nu înseamnă de aici 
că trebuie să constituim alt grup de ştiinţe. Dacă ştiinţa diferă şi prin obiect, şi prin 
metoda de cercetare, totuşi nu-i mai puțin adevărat că principiul cauzalității 
generale trebuie să fie admis în toate ştiinţele şi deci şi în istorie. Desigur că 
explicarea cauzală în istorie este mai dificilă ca în lumea anorganică prin faptul că 
aici intervine un factor nou — psihicul. Acest factor însă nu tulbură legile sociale, 

nu zădărniceşte stabilirea legilor, cum susține de exemplu Poincaré, ci înţelegerea 
acestui factor ne va explica mai bine analiza evoluţiei sociale. În această privinţă 
suntem pe deplin lămuriţi că sociologia este o ştiinţă generală a societăţii care tinde 
să stabilească legi. (O ştiinţă nu trebuie să se tulbure de obiecțiile ce i se aduc.) 

Filosofia istoriei este totuşi necesară, şi ea are un domeniu specific. Ştiinţa ne 
spune cum este natura, şi cercetarea ei este satisfacerea curiozității omeneşti. 

Deci când omul năzuieşte să-şi satisfacă această latură a sufletului său, el face 
ştiinţă. Dar această facultate nu este izolată. Izolarea o facem în psihologie numai din 
punct de vedere didactic. Curiozitatea stă astfel în strânsă legătură cu alte trebuințe 
sufleteşti. Stă în legătură în primul rând cu trebuința de a acționa, din care izvorăşte 
chiar curiozitatea ca o prevedere a rezultatelor. Omul nu trece ca plantele şi 
animalele de la excitație la acțiune; nu acționează prin reflexe. Omul acționează 
raţional, şi aceasta reclamă o ordonare a mijloacelor pentru a ajunge la scop. 

Ştiinţa este sforţarea omului de a ordona mijloacele pentru acţiune, de a se 
orienta bine în mecanismul lucrurilor, de a întrebuința ordinea cosmică ca mijloc 
de acţiune pentru atingerea unui scop. 

Care sunt însă aceste scopuri şi ce trebuinţe trebuie să satisfacă, acest lucru 
nu ni-l spune ştiinţa. În ştiinţele exacte, problema este foarte simplă, deoarece aici 
avem de a face cu fenomene anumite şi nu intervine omul. 

În sociologie problema se complică. Scopurile indivizilor care alcătuiesc 
societatea formează obiectul ştiinţei sociale pozitive. Trebuie să studiem scopurile 
şi felul cum lucrează oamenii pentru atingerea scopurilor. Noi dăm judecăţi 
obiective asupra unor valori care intră ca factori determinanti în evoluția socială. 

Filosofia istoriei se întreabă ce scopuri urmăreşte omenirea. 

Concordă scopurile oamenilor? Avem sisteme de valori deosebite după felul 
diferiților oameni? Suntem noi numai un fel de părți ale unui mecanism şi nu avem 
libertatea de acțiune? Este libertatea o iluzie? Este ceea ce a realizat omenirea 
simplă iluzie sau realitate? Au, oamenii, națiunile, un scop în acţiunile lor? Există 
un scop imanent? Ideologia economică reprezintă o valoare superioară scopurilor 
omenirii? Sunt valorile ierarhizate şi culminează într-un ideal suprem al omenirii? 
Sau este omenirea o parte din viața organică care depinde de evoluția pământului şi 
se va stinge o dată cu stingerea vieţii organice? 

Pentru filosofia generală, istoria şi filosofia istoriei sunt de o importanţă 
fundamentală. Am putea spune că numai trecând prin filosofia istoriei putem 
ajunge la o filosofie în general. Filosofia personalităţii trebuie să-şi aibă rădăcina 
într-o filosofie a istoriei. Chiar înțelesul vieții individuale şi naționale trebuie să se 
întemeieze pe filosofia istoriei. Viaţa individuală este un fenomen contingent dacă 
ne dăm seama de întâmplările vieţii individuale. Dar această viață individuală este 
prinsă în viaţa omenirii întregi şi ea primeşte alt aspect dacă este pusă în legătură 
cu viaţa grupului, cu a omenirii. 

Vedem cum o filosofie a istoriei ne poate da răspunsul la ceea ce năzuim noi 
să ajungem - la o filosofie a vieții. Deci din acest punct de vedere, al acțiunii 
practice, al fixării de scopuri chiar în viața individuală, avem nevoie de scopuri, 
avem nevoie de filosofia istoriei. Filosofia istoriei nu este un lux, ci o necesitate 
sufletească, şi orice om, fie el cât de absorbit de grijile zilnice, chiar un muncitor 
care stă departe de filosofie, are nevoie de o anumită filosofie a istoriei pentru 
fixarea valorilor ce urmăreşte. 

Toată munca în societate nu este numai pentru satisfacerea trebuinţelor 
organice individuale. Cu toată năzuința de bun trai, omul nu munceşte numai 
pentru satisfacerea diferitelor sale trebuinţi sociale. Adevărata satisfacție a omului 
începe când munca sa este menită să aducă foloase aproapelui, să asigure viitorul 
familiei, buna stare a unui grup etc. 

Adevărata satisfacție începe când opera noastră serveşte naţiunii — şi prin asta 
omenirii. Abia filosofia istoriei ne poate lămuri asupra concepției progresului. 

Pe când în ştiinţă am căutat să eliminăm credinţa în progres şi orice judecăţi 
de valoare, noi nu putem acționa dacă nu ne propunem scopuri şi dacă nu 
introducem ideea progresului omenirii întregi. Dar nu vrem să ne aventurăm într-un 
câmp unde nu mai este dată posibilitatea de verificare; nu vrem să dăm o icoană 
poetică a omenirii sau să desfăşurăm o utopie. Ceea ce vrem să spunem este că 
ştiinţa pozitivă şi năzuinţa de a şti fără să ne întrebăm de scopul acestei ocupaţii ne 
face sceptici. Ocupaţia cu ştiinţa prin înlăturarea oricărei judecăţi de valoare 
deschide poarta pentru fatalism prin ideea mecanismului lumii care nu permite 
intervenţia libertăţii umane. Ştiinţa înlătură germenii scepticismului, când omul se 
dedică cu toate năzuințele sale ştiinţei, deoarece atunci ea însăşi devine un scop, iar 
omul devine puternic în urmărirea lui. 

Scepticismul cuprinde numai pe anumiți oameni care gustă din ştiinţă ceva, 
dar nu se pot dedica complet ştiinţei din cauza altor ocupații. În clasa intelectuală 
din toate timpurile, care, pe de o parte, face ştiinţă, şi prin filosofie caută să 
dobândească o concepție unitară despre lume, neputându-se dedica complet ştiinţei, 
se observă că pierde elanul şi în urmărirea celorlalte acţiuni. Desigur că la romani, 
de exemplu, vom găsi oameni practici, complet devotați şi netulburaţi de diferite 
speculaţii. Oamenii politici n-au nevoie de filosofia istoriei, fiindcă ei înşişi 
înfăptuiesc istoria. Dar se poate spune că oamenii aceştia acționează determinaţi de 
afectele lor. E greu însă de admis că aceşti oameni sunt numai părți dintr-un 
organism care acţionează după legi mecanice. 

S-a constatat că ştiinţa este pe o cale greşită când pretinde că poate să ne 
explice întreg universul. Determinismul tocmai în istorie se evidenţiază insuficient 
pentru explicarea faptelor. Istoria şi desfăşurarea istoriei ne deschide posibilitatea 
de a acționa în libertate, de a preconiza scopuri tot mai înalte. Numai prin 
cunoaşterea istoriei, grandioasă prin cunoaşterea întregii omeniri, trebuințele 

noastre individuale, deşi necesare, rămân ceva cu totul secundar. Spiritul nostru 
intră în evoluţia omenirii, noi înțelegem din istorie că năzuinţele noastre 
momentane sunt atât de efemere, încât tocmai afară de mecanismul organic al 
omului rămâne un câmp liber format din năzuințele ideale de a lucra pentru 
progresul omenirii. 

Este o enigmă că o ființă atât de aproape de viaţa organică s-a putut ridica la 
conceptul universului şi [a putut] să reconstituiască în conştiinţa sa această 
structură grandioasă a universului. Chiar omul de ştiinţă trebuie să înțeleagă că 
această structură a universului nu este numai în conştiinţa sa, ci ea se repetă în alte 
conştiinţe şi se cristalizează într-o conştiinţă transcendentală a omenirii întregi. 
Vedem cum problema continuității omenirii este o problemă izvorâtă din filosofia 
istoriei. Noi suntem mânaţi de trebuinţele noastre sufleteşti de a ne lega de o 
conştiinţă care cuprinde întreaga viață a omenirii cu toate năzuințele şi 
transformările ei — această conştiinţă este în afară de timp şi spaţiu, întrucât ea 
cuprinde toate elementele de la prima licărire a conştiinţei omeneşti până astăzi şi 
este imposibil să credem că această conştiinţă poate pieri cândva. 

Este foarte greu de crezut că această conştiinţă a izvorât din nimic, de aceea 
trebuie admis că acest spirit trebuie să existe în însăşi structura universului — este 
poate tocmai realul în univers. Filosofia istoriei nu poate rezulta din sinteza 
diferitelor ştiinţe, ci izvorăşte din trebuinţele sufleteşti ale fiecărui individ şi trebuie 
să conchidem că istoria este rezervorul de la care trebuie să plecăm deoarece orice 
filosofie şi orice ştiinţă izvorăşte din viaţa socială. 


PRELEGEREA XII ŞI XIII 


În sociologie şi istorie constatăm că oamenii cred în progres şi în 
posibilitatea de perfecționare a naturii omeneşti şi a organizaţiei sociale, şi mai 
constatăm că această credință este un factor important — în anumite condiții 
concrete chiar hotărâtor — pentru prefacerile sociale; deci noi constatăm aici că 
oamenii îşi formează idei şi idealuri pentru a căror realizare luptă sau pretind a 
lupta. În filosofia istoriei aceste idei şi idealuri sunt chiar obiectul expunerii, adică 
aici se presupune existența de valori obiective, valabile pentru toți oamenii, deci 
valabile pentru omenire. În filosofia istoriei, valorile sunt principii dinamice care 
se manifestă în conştiinţa individuală, dobândesc în societate forma concretă de 
instituţiuni şi formează astfel un sistem de norme pentru conduita individuală. 

Filosofia istoriei năzuieşte să desprindă, cu ajutorul istoriei, legi dinamice 
care ies din limitele simplului concept de „evoluţie” sau „oscilație” („ondulaţiune”) 
a formelor sociale. 

Pentru filosofia istoriei, evenimentele istorice nu sunt contingente, adică legate 
de condițiuni empirice şi nu pot fi explicate numai prin jocul orb al unor forțe 
mecanice, ci desfăşurarea evenimentelor are un „înţeles”, adică omenirea năzuieşte 
spre un termen final, spre înfăptuirea unui scop. Lumea empirică, fenomenală — din 
acest punct de vedere — cuprinde numai posibilitățile de înfăptuire sau/şi piedicile 
care se opun acestei realizări în anumite condițiuni concrete. 

Filosofia istoriei va explica deci din care cauze până acum nu s-a putut 
ajunge la realizarea scopurilor şi valorilor — şi va năzui să arate în ce condițiuni ele 
s-ar putea înfăptui. Ea ne dă deci principii de acţiune, ne arată cum trebuie să 
schimbăm condiţiunile pentru a înlesni „progresul”, adică apropierea de „ideal”. Pe 
scurt: filosofia istoriei are menirea să stabilească principii de reformă socială. Şi 
orice reformator social porneşte de la o filosofie a istoriei. Orice reformator social e 
convins de posibilitatea unei perfecționări infinite a naturii omeneşti, deci de 
posibilitatea înfăptuirii unui progres continuu. Pentru el valorile morale, religioase, 
politice, estetice etc. sunt prinse într-o ierarhie bine închegată. Problema este numai 
să îndreptăm mersul istoriei în aşa fel ca el să conducă pe calea cea mai scurtă şi 
sigură spre realizarea integrală a acestor valori. 

Filosofia istoriei „descoperă” în istorie legile progresului. Această problemă 
stă în centrul tuturor filosofiilor istoriei; religioase şi laice. 

Aşa a pus problema şi A. Comte. El susține că cel mai sigur mijloc pentru 
înfăptuirea perfecțiunii omeneşti este „ştiinţa”. El afirmă deci că ştiinţa ne arată 
chiar care este termenul final al evoluției istorice a omenirii. Se înşeală, precum am 
văzut. Progresul ştiinţific poate fi idealul unei epoci, al unui popor, dar el nu este 
singurul ideal posibil. Prin faptul că ştiinţa ne dă mijloacele cele mai potrivite 
pentru înfăptuirea unui scop, ea nu ne poate lămuri asupra scopului însuşi pe care 
trebuie să-l urmărim sau pe care-l urmăreşte de fapt omenirea. A ști, adică a 
cunoaşte toate legile naturale, poate fi un ideal, dar această cunoaştere nu poate 
satisface toate năzuinţele omenirii. Omul trebuie să ştie pentru ce îl serveşte ştiinţa. 
Şi acest pentru ce nu poate fi explicat din ştiinţă. 

Adevărata înțelepciune, adică filosofie, nu consistă în a şti că trăim şi cum 
trăim, ci pentru ce trăim. Noi nu trăim ca să ştim, ci noi vrem să ştim pentru a trăi 
într-un anumit mod şi să putem acționa într-un mod care să satisfacă ideile noastre 
despre adevăratul scop al vieții. Deci progresul ştiinţific ar fi numai o condiție 
pentru realizarea adevăratului progres social. La A. Comte, deşi la început el vede 
acest raport şi-l lămureşte destul de bine, în sfârşit totuşi progresul ştiinţific 
coincide cu progresul general — mijlocul devine scop şi în acest fel sociologia sa se 
preface într-o filosofie a istoriei. 

Dar ştiinţa poate să răspundă pentru ce numai relativ la diferiți indivizi, în 
anumite constelații contingente... 

În mod obiectiv şi general ştiinţa nu poate răspunde pentru ce trăim; se poate 
constata numai ce răspunsuri s-au dat şi ce rezolvare a avut această problemă la 

diferite popoare. Această problemă se poate rezolva numai printr-o filosofie a 
ştiinţei sociale. Adevărata filosofie nu se poate confunda cu ştiinţele exacte, 
întrucât ea nu se mulţumeşte să constate cum trăim, ci şi pentru ce trăim, care este 
scopul vieţii. Din acest punct de vedere noi nu trăim ca să ştim cum trăim, ci vrem 
să ştim pentru ce trăim şi cum putem realiza adevăratul scop al vieţii. Poate că 
cineva vrea să se limiteze la liniile trase de ştiinţă până va ajunge la dezlegarea 
definitivă a tuturor problemelor ce se pun minții omeneşti. Dar noi credem că 
ştiinţa nu va ajunge niciodată la aceasta, întrucât ea constată ceea ce este şi cum 
este ceea ce este. Drumul ştiinţei înspre ce este şi cum este e infinit; ştiinţa 
niciodată nu va putea trece la întrebarea pentru ce a făcut aceste cercetări, iar omul 
nu poate amâna această întrebare până la sfârşit, pentru că trebuinţele sale sufleteşti 
îl mână la aceasta şi el trebuie să se întrebe pentru ce trăieşte. 

Chiar savantul, când va fi întrebat pentru ce munceşte, va răspunde că 
munceşte pentru progresul omenirii etc. 

În sfârşit, problema aceasta nu se poate amâna. Pe lângă istorie, care constată 
cum a fost, pe lângă sociologie, care constată legi sociale, va fi nevoie şi de o 
filosofie a istoriei, care să desprindă din desfăşurarea evenimentelor istorice 
principii de acţiune spre un termen final la care tindem. A renunţa la aceasta 
înseamnă a renunţa la un caracter specific omenesc. O speculație filosofică este o 
cercetare în acest domeniu, iar o cercetare, chiar sceptică, nu poate fi decât un 
îndemn spre o cercetare mai bună. 

Ar fi un element ce se încadrează în direcția speculațiilor de acest fel. Lipsa 
unor asemenea speculaţii ar însemna la un individ un semn de inferioritate. Pentru 
aceasta nu este nevoie de o ocupaţie cu filosofia în special, ci fiecare om în baza 
concepției sale despre lume trebuie să aibă un țel, fie cât de modest (satisfacerea 
unei ambiţii personale, glorie, câştig etc.). Aceasta este deosebirea între om şi 
animal, care nu acționează în baza țintelor finale. Oamenii care ar acționa numai în 
baza impulsurilor, ar forma aşa-zicând numai tranziţia între animal şi om, dar şi la 
indivizii cei mai apropiați vom găsi anumite principii de conducere care ies din 
cadrul îngust al satisfacerii instinctelor personale. Prin urmare, progresul ştiinţific 
ar fi numai o condiție a adevăratului progres social, iar filosofia istoriei stabileşte 
care este acest progres. 

Am văzut cum Comte face deosebirea între filosofie şi ştiinţă, dar el devine 
dogmatic şi unilateral întrucât progresul ştiinţific coincide la el cu progresul 
general. Mijlocul ar deveni scop, iar sociologia sa în partea dinamică devine o 
filosofie a istoriei prin faptul că principiul fundamental este trecerea de la mitologie 
la pozitivism, prin raționalizarea acţiunii pe baza progresului ştiinţific. Năzuința 
noastră (instruiți de greşelile altor teoreticieni) trebuie să fie separarea celor două 
domenii. Dar această separare nu se poate conduce la negarea unui domeniu sau a 
altuia. Trebuie arătată în mod clar legătura acestor domenii; noi nu putem admite 
că există o separație absolută între aceste două domenii, nici în felul că ştiinţa ne-ar 

da numai mijloacele, şi filosofia istoriei numai scopurile pentru acţiune, şi nici că 
un domeniu poate fi invadat de metoda celuilalt, scos din preocupările inteligenţei, 
cum îşi închipuie A. Comte că ştiinţa ar exclude metafizica, fără să vadă că ştiinţa 
sa devine filosofie şi speculație. 

Noi vrem să le ţinem separate, dar să arătăm legătura lor şi să nu lăsăm să 
intre unul în domeniul altuia; să arătăm cu alte cuvinte interdependenţa lor şi 
imposibilitatea lor [de] a exista izolate, de exemplu când se pune problema 
mijloacelor de înfăptuit prin ştiinţă în acelaşi timp se pune şi problema scopului 
pentru care avem nevoie de aceste mijloace. Astfel că oamenii de ştiinţă care 
afirmă că ştiinţa ne satisface toate problemele puse de viaţă şi cunoaştere greşesc. 

Dacă se afirmă, de exemplu, de către naturalişti că se poate face o etică 
numai pe baza cunoştinţelor naturale, se încalcă un domeniu fără a se da 
posibilitatea de a dezlega această problemă în domeniul ştiinţelor, unde domneşte 
principiul mecanic. Pretenția filosofilor de a explica existența lucrurilor prin 
speculaţii pure e tot atât de nejustificată. 

Noi trebuie să arătăm că în explicarea ştiinţifică se amestecă în mod necesar 
şi considerații „filosofice”. 

Termenul de „evoluţie” cuprinde un element finalist. Şi numai prin străduințe 
continue reuşim să dăm termenilor ştiinţifici o precizare tot mai mare şi să-i 
purificăm de „teleologism”. 

Dacă urmărim evoluţia unui individ sau a unui popor, ştiinţa ne spune că 
evoluţia constă din o trecere uniformă prin anumite legi. Pentru naturalist nu se pune 
întrebarea dacă găina este termenul final din ou, ci oul are aceeaşi importanţă ca şi 
găina. În ştiinţele naturale interesează numai trecerea dintr-o stare în alta şi nu-i dată 
posibilitatea de reversiune; iar toate aceste tranziţii trebuie să reprezinte un individ. 
Dacă vrem să vorbim de acest individ, trebuie să avem o serie de tablouri care să ne 
arate cum s-a dezvoltat. Cu toate acestea intră şi aici consideraţii finaliste: că oul este 
o condiţie pentru apariţia găinii, că puiul este imperfect etc. În filosofie se pune 
problema dacă omida există pentru dezvoltarea fluturelui sau fluturele pentru 
naşterea oului şi, din ou, dezvoltarea omidei. Se pune deci problema termenului final. 
Sociologia nu spune care este termenul evoluţiei omenirii. Filosofia istoriei va spune 
că omenirea, ca o comunitate perfect organizată şi conştientă de unitatea sa, este o 
valoare spre a cărei realizare tind toate forțele omenirii. Filosofia istoriei constată că 
o comunitate de oameni civilizați conştienţi de puterea lor asupra naturii, conştienţi 
de valorile lor morale, estetice etc. este superioară comunității primitive. Dar din 
punctul de vedere al ştiinţelor naturale comunitatea primitivă este tot atât de 
importantă ca şi viaţa civilizată. 

La Kant găsim o observaţie interesantă cu privire la ştiinţele naturale: dacă 
avem o gaură şi o bilă şi bila nu intră în gaură, pentru omul de ştiinţă se pune 
întrebarea dacă bila este prea mare pentru gaură sau gaura prea mică pentru bilă. 
Dar altfel se pune problema pentru hainele unui om; dacă sunt mai scurte, nu vom 

spune că omul e prea lung pentru haine, ci vom spune hotărât că hainele sunt prea 
scurte pentru om. 

Cum în ştiinţele exacte găsim şi speculații, vedem că numai prin străduințele 
continue putem purifica termenii ştiinţifici de finalism. Teleologismul trebuie înlocuit 
în ştiinţele naturale prin succesiunea regulată în timp, care să nu poată fi inversată. 

Tot aşa însă şi în filosofia istoriei, trebuie să procedăm cu mare precauţiune 
pentru a nu ne aventura în speculaţiuni sterile fără nici o legătură cu realitatea. Din 
acest punct de vedere, filosofia istoriei trebuie să se ferească de a deveni „utopică”. 
A afirma că natura omenească e perfectibilă, că organizația socială omenească e 
susceptibilă de reforme care să înlesnească progresul omenirii, se poate admite, dar 
a afirma că natura omenească poate atinge perfecțiunea absolută şi că putem 
schimba organizaţia socială de pildă printr-o educaţie anumită fără a ţine seama de 
anumite condițiuni — înseamnă a trece în domeniul utopiilor. 

Ştiinţa socială limitează deci avântul filosofiei istoriei şi pornirile neînfrânate 
ale reformatorilor sociali; dar, pe de altă parte, filosofia istoriei va limita pretențiile 
ştiinţei de a explica totul şi-i va arăta, mai ales, ceea ce vrem să ştim, deci îi va 
arăta calea pe care trebuie să meargă aşa ca cercetările ei să aibă, ele însele, o 
valoare. Ea va feri ştiinţa socială (istoria şi sociologia) de cercetări sterile care se 
pierd în amănunte şi sunt lipsite de criterii în alegerea materialului. Filosofia 
istoriei va impune deci ştiinţei sociale anumite principii pentru ordonarea şi 
prelucrarea materialului adunat. 

„.. A face monografia unui sat — din toate punctele de vedere — este, desigur, 
interesant, dar ea n-are valoare ştiinţifică decât pentru a verifica anumite ipoteze 
sau legi generale. Şi aşa şi istoria unui popor trebuie să ne dea desluşire asupra 
valabilităţii unor legi sociale şi asupra valorilor realizate de acel popor în cadrul 
evoluției omenirii. 


PRELEGEREA XIV 


Am schiţat în linii generale raportul între sociologie şi istorie, arătând că 
sociologia este ştiinţă şi vrea să fie numai ştiinţă; tot astfel, şi istoria este şi ea ştiinţă 
ŞI ar trebui să vrea să fie ştiinţă, deci să pornească de la aceleaşi principii şi să 
întrebuințeze aceeaşi metodă — adică metoda ştiinţifică. Aceasta consistă în a arăta 
concordanța teoriei cu realitatea, în a arăta cum conceptelor noastre le corespunde un 
obiect în realitate şi că principiul cauzalităţii generale nu suferă nici o excepție. 

Dar pe lângă ştiinţă şi pe lângă toate ştiinţele mai rămâne loc şi pentru o 
filosofie a ştiinţelor, adică pentru fiecare ştiinţă sau grup de ştiinţe, o filosofie 
specială, în cazul nostru deci pentru o filosofie socială şi o filosofie a istoriei. 

Filosofia socială s-ar naşte din sociologie prin faptul că în locul termenilor de 
evoluție sau dezvoltare, sau oscilație în jurul unui punct optim de echilibru, noi 
punem termenul de progres. Şi nu numai atât; ci noi suntem împinşi a defini 
progresul într-un înțeles determinat, prin ierarhizarea scopurilor şi valorilor, astfel că 
toate „progresele? (economice, politice, ştiinţifice) să fie numai mijloace pentru 
realizarea progresului propriu-zis, care ar fi progresul moral. Noi ne-am putea mişca, 
în această filosofie socială, numai în domeniul ideilor, deci am putea face filosofie 
pură sau metafizică speculativă. Dar, se înțelege că în acest caz, am fi totdeauna în 
primejdia de a pierde din vedere realitatea şi de a opera cu concepte goale, de a 
presupune deci că realitatea e nevoită sau ar avea bunăvoința să se adapteze 
concepției noastre despre lume, natură omenească etc. Dacă nu vrem să ne 
aventurăm în speculaţii care pot fi dezminţite în fiecare moment de cursul 
evenimentelor (cum s-a întâmplat cu filosofia socială a lui Platon sau a marxismului) 
trebuie să întemeiem filosofia socială pe o filosofie a istoriei, adică trebuie să arătăm 
că desfăşurarea evenimentelor istorice stă în concordanță cu ideile noastre despre 
progres. În acest fel, filosofia socială trebuie legată de filosofia istoriei sau, mai bine 
zis, o filosofie socială, în mod necesar, devine o filosofie a istoriei. 

Eroarea ce s-a comis de la început şi [pe] care o găsim şi la A. Comte şi apoi 
la Xenopol şi [la] toți reprezentanții filosofiei istoriei este că ei confundă dinamica 
socială cu „principiile dinamice” ale „progresului social”. În acest fel, „dinamica 
socială” devine o filosofie a istoriei, şi deci o filosofie socială. 

Noi trebuie să precizăm şi am precizat în cursul expunerilor noastre că între 
aceste două domenii trebuie să facem o deosebire cât se poate de precisă. În 
„dinamica socială”, deci în partea sociologiei care se ocupă de legile care 
determină schimbarea structurii formelor sociale, domneşte determinismul absolut, 
deci principiul cauzalității generale. Orice fenomen aici e explicat numai prin cauza 
sa. Printre aceste cauze găsim şi credinţa indivizilor că ei au voinţă liberă şi că 
acționează în vederea înfăptuirii unor scopuri şi valori. 

În filosofia socială premisa este: că există liberate a voinţei şi că în temeiul 
acestei libertăţi de acțiune oamenii urmăresc scopuri şi năzuiesc a realiza valori. 
Deci chiar ştiinţa socială din acest punct de vedere a rezultat din această năzuință a 
indivizilor; ştiinţa este deci o valoare înfăptuită de voința omenească. Ştiinţa devine 
în acest fel subordonată acțiunii, ea devine un mijloc pentru acţiune, ea ne arată 
limitele posibilității de a realiza în condițiuni date ceea ce voim să realizăm. 
Filosofia socială însă ne arată ce voim, ea ne fixează ţinta acțiunii, şi filosofia 
istoriei ne lămureşte asupra felului cum în desfăşurarea evenimentelor spre această 
ştiinţă oamenii au năzuit să se apropie de această ţintă. Filosofia istoriei n-are să ne 
demonstreze de ce oamenii au trebuit să voiască aşa şi nu altfel, ci cum au reuşit să 
învingă piedicile pentru realizarea scopurilor ce şi le-au propus sau cum n-au putut 
reuşi să învingă aceste piedici — şi cum în această luptă totuşi se poate vedea 
lămurit progresarea continuă spre ţinta dorită. 

Din aceste considerațiuni se poate vedea în mod lămurit şi marea importanță 
a istoriei pentru educaţie. Învăţământul istoric trebuie să fie în primul rând 
„filosofic”. S-au ivit şi la noi teorii care cer „sociologizarea” istoriei, adică istoria 
să fie predată în mod pur „ştiințific”. Din nefericire acest „mod ştiinţific” e 
interpretat în felul că se presupune din capul locului că evoluţia istorică e 
determinată de factori economici, şi anume în mod exclusiv. Aceşti teoreticieni cer 
deci să pornim în predarea istoriei de la concepția materialistă a istoriei, ca şi cum 
tot „progresul” nu este decât progres economic. Nu mai trebuie să insist asupra 
acestor erezii. Și noi pretindem ca istoria să fie ştiinţifică. Dar chiar din această 
cauză trebuie să insistăm să se arate că între factorii determinanţi ai evoluției 
istorice este şi individul cu voinţa sa şi cu credinţa în voința sa liberă. În anumite 
condițiuni acest rol al individului devine hotărâtor — acest fapt îl poate constata şi 
istoria ca ştiinţă. Dar pe lângă aceasta, istoria trebuie să fie un izvor de învățătură 
pentru dobândirea unei concepţii despre viaţă. În istorie, în toate ramurile ei, găsim 
idealurile concretizate în personalitățile mari, care au contribuit la progresul 
omenirii. Aici tineretul găseşte îndemnuri pentru muncă, statornicie în urmărirea 
unui scop, pentru jertfe aduse pentru împlinirea datoriei în slujba unui ideal. Astfel, 
profesorul de istorie trebuie să fie filosof, deci să aibă o concepţie filosofică despre 
istorie şi să nu fie numai erudit, să cunoască deci datele istorice. Înşirarea faptelor 
în timp este numai un mijloc de orânduire a materialului, dar marile personalități şi 
evenimente trebuie scoase la iveală ca tipuri eterne servind ca exemple pentru 
conduita noastră. Cadrul trebuie schiţat pentru a-i da tabloului coloritul şi lumina 
adevărată, dar tabloul trebuie în primul rând executat cu măiestrie, căci în el rezidă 
„valoarea”, adică idealul spre care năzuim în acţiunile noastre. 

Acesta a fost scopul cursului de faţă: să vă îndemne a considera ştiinţa 
socială ca temelie necesară pentru scopuri mai înalte — care trec peste limitele 
înguste a ceea ce este, şi reprezintă icoana a ceea ce ar trebui să fie în lume şi la 
care vom ajunge prin năzuința neîncetată — prin lămurirea tot mai clară a legilor 
sociale şi fixarea tot mai precisă a valorilor ce vrem să realizăm. 

Din acest punct de vedere ştiinţa poate fi internaţională, filosofia istoriei trebuie 
să fie naţională, căci mijloacele le luăm din natură, scopurile şi valorile însă nu sunt 
cuprinse decât în conştiinţa noastră trezită şi dezvoltată prin contactul cu semenii noştri 
cu care formăm o unitate în timp şi spaţiu. Și această unitate este națiunea. 

Omenirea e compusă din naţiuni şi nu din indivizi. Cele ce datoreşte 
individul „omenirii”, el le primeşte numai prin mijlocirea naţiunii şi numai prin 
munca pentru progresul naţiunii proprii putem contribui la progresul omenirii. 

Cosmopolitismul şi umanitarismul integral e o aberaţie şi o boală a secolului 
nostru — şi de oamenii bolnavi putem avea milă, dar nu ne poate cere nimeni 
să-i admirăm. 


